הוועדה לקידום מעמד האישה ולשוויון מגדרי, כנסת 20, פרוטוקול מספר 215, 2018-01-29 10:45

עאידה תומא סלימאן: אני פותחת את הישיבה של הוועדה לקידום מעמד האישה ולשוויון המגדרי, היום ה-29 בינואר 2018 ואנחנו בתעסוקת נשים ערביות בדואיות בנגב, יישום תכנית החומש לפיתוח כלכלי חברתי בקרב האוכלוסייה הבדואית בנגב 2016-2012 ובתכנית החומש החדשה 2021-2017 - משרד התחבורה והבטיחות בדרכים ומשרד הבריאות.

עאידה תומא סלימאן: אני רק רוצה לפתוח בזה ולהגיד שהנושא של תעסוקת נשים ערביות בדואיות בנגב כבר עלה בשלושה דיונים שהיו לנו בוועדה הזו.

עאידה תומא סלימאן: כל נושא תעסוקת נשים ערביות הוא נושא דגל מאז נבחרתי להיות יושבת ראש הוועדה הזו.

עאידה תומא סלימאן: אני חושבת שאמרנו די והרבה על החשיבות של השתלבות נשים ערביות באופן כללי בעולם העבודה.

עאידה תומא סלימאן: דיברנו על החסמים שעמדו ועדיין עומדים מול הנשים הערביות.

עאידה תומא סלימאן: הנשים הערביות התחילו את המאבק שלהן כדי להתקדם בשוק העבודה הרבה לפני שהמדינה שמה לב בכלל למאגר הלא, אני לא רוצה להגיד מנוצל, אבל המאגר הרב שנמצא בכוח עבודה שיכול לתרום גם לעצמו וגם לחברה שלו אצל נשים ערביות וגם בסופו של דבר למצב הכללי במדינה.

עאידה תומא סלימאן: היו תכניות חומש שדיברו על תעסוקת נשים ערביות באופן כללי והייתה תכנית החומש שהסתיימה רק לפני שנה לנשים ערביות בדואיות בנגב.

עאידה תומא סלימאן: החסמים שקיימים מול האישה באופן כללי, האישה הערבייה, הם אותם חסמים שקיימים אצל הנשים הערביות הבדואיות בנגב אבל הנשים הערביות הבדואיות בנגב עומדות מול עוד מעגלים של חסמים שמוסיפים לקושי שלהן גם להתפתח ולהתקדם ולהגיע לאופציות של מקומות עבודה והשתלבות במקומות העבודה.

עאידה תומא סלימאן: אנחנו שמענו בדיון הקודם על תכנית החומש הקודמת.

עאידה תומא סלימאן: תכנית החומש הקודמת, לצערי הרב, לא הגיעה אפילו ל-20% מהיעדים שקבעה לעצמה המדינה.

עאידה תומא סלימאן: זה לא בגלל שנשים ערביות בדואיות לא רוצות להגיע להשתלבות במקומות עבודה, אני בטוחה בזה.

עאידה תומא סלימאן: אבל אני חושבת שהטיפול עד עכשיו לא היה בצורה שמאפשרת באמת יצירת מקומות עבודה והוצאת הנשים לעבודה.

עאידה תומא סלימאן: למה אני אומרת את זה?

עאידה תומא סלימאן: כי ההתפתחות שאנחנו רואים בקרב צעירות ערביות בדואיות ובקרב נשים בדואיות בנגב היא מדהימה בשנים האחרונות.

עאידה תומא סלימאן: אם זה מבחינת החינוך, אם זה מבחינת הרצון כן להתקדם ולפתח לעצמן פרנסה דרך עבודה בפרוייקטים שונים שגם החברה האזרחית תרמה לפיתוחם וניהולם.

עאידה תומא סלימאן: המדינה אומרת שהקצתה תקציבים לתכניות האלה ובישיבה הקודמת שהייתה לנו אנחנו לא הצלחנו לפענח את האחוז האמיתי של העלייה במספר הנשים שהצטרפו לעבודה ואת האמת ניסינו.

עאידה תומא סלימאן: אני יודעת שלמדינה הוגשו, אני רואה את סימני הפליאה מהדברים שאני אומרת, אני יודעת שיש אחוזים שניתנו על ידי משרדי הממשלה ובעיקר משרד החקלאות שאמון על התכנית הזו באופן כללי, שבסופו של דבר כאשר התחלנו לנתח אותם לא כולם הוכיחו את עצמם, הנתונים האלה.

עאידה תומא סלימאן: מה שבטוח ואפשר לסכם אותו, שתכנית החומש לא הגיעה ליעדים שלה ואפילו לא הגיעה, כפי שאמרתי, לרבע מהיעדים שלה.

עאידה תומא סלימאן: היעד היה להגיע ל-41%, עובדה שהמדינה קבעה, היעד הבא של תכנית החומש הנוכחית, אותו אחוז, 41.

עאידה תומא סלימאן: והגענו לפי הנתונים של המדינה ל-23% של נשים מועסקות.

עאידה תומא סלימאן: לכן החלטתי שאנחנו ננהל את הדיון הזה בכמה ישיבות כאשר נתמקד בכל ישיבה בחלק ממשרדי הממשלה ותהיה לנו ישיבה מסכמת של המשרד האמון באופן כללי על תכנית החומש.

עאידה תומא סלימאן: כלומר, אנחנו היום מתחילים עם משרד הבריאות ומשרד התחבורה והבטיחות בדרכים.

עאידה תומא סלימאן: יהיה לנו דיון עם משרד הכלכלה ומשרד החינוך ויהיה לנו דיון עם משרד העבודה, רווחה ושירותים חברתיים ובסוף הדיון המסכם.

עאידה תומא סלימאן: אני ארצה שנתמקד טוב מאוד ביעדים ובתכניות המפותחות בכל משרד ואיך הם משתלבים בראייה הכוללת, בתכנית הכוללת של תכנית החומש ואיך הם יתרמו לתכנית החומש ונרצה בסופו של דבר לדון בתכנית במבט על כדי לעזור להתקדם ושלא נגיע בעוד חמש שנים לעוד דיון שיסכם שתכנית החומש לא הגיעה ליעדים שלה.

עאידה תומא סלימאן: לכולנו פה יש אינטרס אמיתי שהתכנית אכן תצליח ונגיע ליעדים שנקבעו.

עאידה תומא סלימאן: אני רוצה להתחיל קודם כל עם נציגי המשרדים שיציגו, כל נציג משרד, מה בדיוק התכנית שהמשרד מתכנן לשנים הבאות ואיך זה יעזור בשילוב יותר נשים ערביות בדואיות בנגב בתעסוקה.

עאידה תומא סלימאן: ממשרד התחבורה והבטיחות, גברת מורן יונה, מנהלת תחום תחבורה ציבורית, כן גברתי.

<מורן יונה: אני בעיקרון מחליפה את עמיחי לוי שהוא בדרך כלל נמצא פה בדיונים.

<מורן יונה: בעיקרון עמיחי עדכן אותי שבימים אלו מתגבשת תכנית רב שנתית לתחבורה ציבורית ביישובים שמונים אוכלוסייה ערבית לטווח של חמש ועשר שנים.

<מורן יונה: התכנית הזו מבוססת סקרים שיבוצעו בכל היישובים עד לשנת 2021 יוכנו תיקי יישוב לכל היישובים שיכללו את המיפוי של הצרכים שלהם ואת הנתונים - - -

עאידה תומא סלימאן: עד?

<מורן יונה: 2021.

עאידה תומא סלימאן: שזו סוף החומש, סוף תכנית החומש.

<מורן יונה: כן, כי הסתיימה עכשיו אחת, יש תוספות שכבר יושמו, יש תוספות שירות שנמצאות עכשיו בתהליך היישום, הכל כמובן קשור גם לתשתיות שמאפשרות או לא מאפשרות הכנסת של אוטובוסים ליישובים האלה- - -

עאידה תומא סלימאן: תשתיות הכוונה היא לכפרים הבלתי מוכרים?

<מורן יונה: כן.

עאידה תומא סלימאן: ואין להם דרכים סלולות.

<מורן יונה: - - - תחנות לעצירה של אוטובוס, כל הדברים הבסיסיים שצריך כדי להכניס אוטובוס לתוך יישוב.

<מורן יונה: כיום אנחנו עושים פיילוט בארבעה יישובים: ערערה, שגב שלום ועוד כמה יישובים מרוחקים.

<מורן יונה: כמו שאמרתי, יש תוספות שירות שנכנסו לביצוע גם בשנים קודמות, יש לי פה רשימה מ-2016.

<מורן יונה: גם בשנת 2017 היו תוספות שירות שיושמו ויש תוספות שירות, קווים חדשים או הארכה של קווים קיימים לתוך יישובים- - -

עאידה תומא סלימאן: אני מבינה שאת פעם ראשונה.

עאידה תומא סלימאן: אני לא אוהבת הצהרות ככה כלליות.

עאידה תומא סלימאן: היו קווים שהתווספו, לא, אני מאוד מאמינה שיגידו לי סטטיסטיקה: התווספו כך וכך קווים חדשים, פתחנו עוד, ניגשנו לעוד כמה וכמה כפרים, הנגשנו מבחינת שעות, תני לי משהו מוחשי.

<מורן יונה: אוקיי.

<מורן יונה: אז נמצאת לפניי הרשימה של תוספות השירות מתקציב 2016 באשכולות הנגב וברהט.

<מורן יונה: נפתחו קווים חדשים לדוגמה: מלקיה לתל שבע, אזור באר שבע, יש פה קווים שתוגברו, אני רואה כאן תדירות של לו"ז שעלתה לאחד לכל 20 דקות.

<מורן יונה: יש קווים שתוגברו בשעות השיא שזה בעיקר- - -

עאידה תומא סלימאן: על מה אתם מתלוננים בכלל- - -

ג'מעה אזברגה: זה לא נכון - - -

עאידה תומא סלימאן: אוקיי, אני אתן לכם מיד.

<קריאה: אני חושבת שהם לא חיים בנגב.

<מורן יונה: אני חושבת שכל תוספת שירות וכל תגבור של תדירות זה משהו מאוד מאוד משמעותי.

<מורן יונה: מי שלא - - -

עאידה תומא סלימאן: לא, לא, הכוונה היא לא שזה לא משמעותי הכוונה שהם אומרים שזה לא קיים, זה מה שאומרים.

ג'מעה אזברגה: זה טוב שאת משנה, בסדר.

<מורן יונה: לא קיים?

<מורן יונה: לא יודעת, זה דברים שיושמו, יש דברים שנמצאים עכשיו בתהליכים יישום - - -

ג'מעה אזברגה: אבל הכל על הנייר.

ג'מעה אזברגה: קיים, אני מאמין לך, בזה אני מאמין, בפועל זה לא קיים ולא רק שזה לא קיים זה הולך וחוזר אחורה.

ג'מעה אזברגה: מה שקיים מורידים אותו, אני אומר לך, אני אדבר - - -

<מורן יונה: זה נמצא במערכת הרישוי וזה מיושם, אפשר לראות את הלוחות זמנים באתרים.

ג'מעה אזברגה: אוקיי, להכין ברשימה - - -

<מורן יונה: אני לא מדברת באוויר - - -

עאידה תומא סלימאן: אני תיכף אתן לכם להתייחס, חברי הכנסת.

עאידה תומא סלימאן: תמשיכי.

עאידה תומא סלימאן: אני רוצה לשמוע, את דיברת בעיקר על הערים הגדולות.

עאידה תומא סלימאן: את דיברת על לקיה, את דיברת על באר שבע, שמחבר לקיה לבאר שבע וכסייפה, הערים הגדולות.

עאידה תומא סלימאן: מה עם הכפרים והכפרים הלא מוכרים, מה איתם?

<מורן יונה: בעיקרון כפרים שיש בהם בעיה של סטטוטוריקה ובעיה של תשתיות, מחסור בתשתיות תומכות תח"צ - - -

עאידה תומא סלימאן: הרי יש מחסור בתשתיות בגלל שיש בעיה סטטוטורית ובגלל שהמדינה לא רוצה להסדיר אותה בינתיים.

עאידה תומא סלימאן: כלומר - - -

<מורן יונה: תראי, אני מגיבה לתשתיות, כן, אני לא יכולה עכשיו - - -

עאידה תומא סלימאן: איך זה יכול להיות שמשרד החינוך אכן יכול להכניס מיניבוסים לכפרים האלה כדי לאסוף את הילדים אבל אתם לא יכולים להכניס, וזה דווקא כאילו אתם אמורים להיות המומחים.

עאידה תומא סלימאן: משרד החינוך אכן יכול להכניס, ויש לו מיניבוסים שנכנסים לכפרים האלה ואוספים את הילדים ולוקחים אותם לבתי הספר.

עאידה תומא סלימאן: ומשרד התחבורה לא יכול להכנס בגלל שאין תשתית.

עאידה תומא סלימאן: זה לא אותו סוג של מיניבוסים, מה בדיוק קורה?

<מורן יונה: לא, אני אסביר.

<מורן יונה: קודם כל, משרד החינוך הוא מממן את הרשויות המקומיות והן אלו שמיישמות את זה, הן אלו שמפעילות את האוטובוסים או מיניבוסים - - -

עאידה תומא סלימאן: הם לא עובדים על אותה תשתית?

<מורן יונה: שירותי התחבורה הציבורית הם מחוייבים לסטנדרט.

<מורן יונה: קו אוטובוס שהוא פעיל הוא מחוייב לרשיון הפעלה.

<מורן יונה: אני לא יכולה לפתוח קו אוטובוס ולשלוח אותו לעצירה במקום שאין בו בכלל תחנה.

<מורן יונה: אוטובוס צריך את התשתית המינימלית.

עאידה תומא סלימאן: חברות אוטובוסים שזוכים במכרזים לא אמורים להיות עם אישורים מכם, אתם, משרד התחבורה שהם אכן יכולים לפעול?

<מורן יונה: אנחנו נותנים להם את הרישיון אבל אנחנו לא יכולים להכניס קו אוטובוס למקום שאין בו תחנה, למקום שאין בו כביש.

<מורן יונה: האוטובוס צריך להגיע ביחד עם תשתית, זה צריך להיות מתואם, צריך להיות ביחד.

<מורן יונה: קו תחבורה ציבורית מחוייב לסטנדרט.

<מורן יונה: קו שירות הסעה פרטית זה משהו שהוא לא מחוייב לסטנדרט.

<מורן יונה: וכמו שזה נכון לכפרים שהסטטוטוריקה בהם לא מאושרת, לכפרים הלא מוכרים, אז ככה זה גם במקומות אחרים ברחבי הארץ.

<מורן יונה: אבל אנחנו - - -

עאידה תומא סלימאן: לפי החלטת הממשלה שבדיוק הסבו את תשומת לבי אליה ואני קוראת אותה, סעיף ז' מהתכנית אומר: "משרד התחבורה יגבש תכנית לפיתוח תשתיות תחבורתיות ליישובי הבדואים בנגב ובכלל זה יושם הדגש על כבישי גישה לצירים ראשיים, כבישים ראשיים פנים ישוביים ותחבורה ציבורית".

עאידה תומא סלימאן: כלומר, זה אחריות שלכם לפתח את התשתית.

עאידה תומא סלימאן: אז זה כמו מה בא קודם, התרנגול או - - - אתם צריכים לפתח תשתית, אנחנו לא עושים את התחבורה בגלל שאין תשתיות אז מי יעשה את זה?

<מורן יונה: אני מסכימה עם מה שאת אומרת, אנחנו עושים את זה ביישובים מוכרים, אנחנו עושים את זה ביישובים שהסטטוריקה כן מאושרת בהם.

<מורן יונה: אני רק אציין בנוגע לשאלה הקודמת, אנחנו כן פועלים להסדיר תחנות בדרכים בין עירוניות ככה שניתן יהיה להגיע אליהם מאזורים ויישובים שהם לא משורתים היום בתחבורה ציבורית.

עאידה תומא סלימאן: אני בעצמי הגשתי שתי בקשות לשר בעניין שני כפרים בדואים לא מוכרים בנגב שביקשתי להעמיד רק תחנת אוטובוס בכביש הראשי איפה שהשביל נכנס לכפר, שהם עוד יצטרכו ללכת אפילו קילומטר אחד.

עאידה תומא סלימאן: ונאמר לי באופן הכי ברור שבגלל שאין תשתיות של שוליים נכונים וזה, אי אפשר, והכפר לא מוכר אז הוא לא קיים, אי אפשר לשים את התחנה בכניסה שם שירדו מהאטובוס והם יצטרכו להמשיך לנסוע עוד קילומטר או שניים ליישוב שזה יישוב יהודי, הבא, לרדת שם, לחזור ברגל ואז להכנס לכפר.

עאידה תומא סלימאן: שתי תשובות כאלה קיבלתי.

עאידה תומא סלימאן: עכשיו את אומרת לי שיש שינוי במדיניות הזו לפחות יהיו תחנות אוטובוסים בכניסה ליישובים הלא מוכרים?

<מורן יונה: המענה שקיבלת, אני לא מכירה את הפניות שלך, אבל אני מבינה ממה שאת אומרת עכשיו שהבקשה הייתה לגבי מקומות שאין בהם שוליים.

<מורן יונה: אנחנו גם מחוייבים לתחנות שהן יהיו בטיחותיות אז במקומות שכן ניתן כנראה שכן עושים את זה.

עאידה תומא סלימאן: סליחה, זאת לא תשובה, אני לא אחראית ליצור את השוליים.

עאידה תומא סלימאן: אם צריך תחנה משרד התחבורה צריך ליצור את השוליים ולשים את התחנה שם.

עאידה תומא סלימאן: זאת לא אחריות שלי כחברת כנסת, זאת אחריות שלכם, אחריות שלכם, זאת לא תשובה שאין שוליים, זאת לא תשובה, בואי נתחיל משם, כי זה התפקיד שלכם לעשות את השוליים, התפקיד שלכם להחליט שפה צריכים לפתח את התשתית כדי שתתאים ואני לא רואה שאתם - - - אי אפשר להגיד, בגלל שאין שוליים אנחנו לא עושים תחנה.

<מורן יונה: איפה שניתן להסדיר אני מניחה שכן - - -

עאידה תומא סלימאן: טוב, שאלה אחרונה.

עאידה תומא סלימאן: איך התכנית הקיימת היום, עם מה שפיתחתם, האם יש בכלל איך זה יעזור לשילוב נשים בתעסוקה?

<מורן יונה: הקווים מגיעים לאזורי תעסוקה.

<מורן יונה: הקווים מגיעים לבאר שבע ולאזורי תעסוקה אחרים.

<מורן יונה: מן הסתם, זה חלק מה - - - יש כאן קווים גם למוסדות לימוד, גם לאזורי תעסוקה, גם למקומות מרכזיים מהם ניתן להתחבר למוקדי תעסוקה אחרים.

<מורן יונה: יש את אזור בית שרה בבאר שבע - - -

עאידה תומא סלימאן: כלומר אתם עושים את זה ומשאירים את זה ל - - - כאילו, שאולי זה יעבוד באיזשהו שלב.

<מורן יונה: לא.

<מורן יונה: אני לא מסכימה איתך.

עאידה תומא סלימאן: אז אני שואלת, איך אתם מתכננים את זה כדי שזה יעבוד?

<מורן יונה: קודם כל הכל נעשה בתיאום עם הרשויות.

<מורן יונה: אנחנו רואים מה הצרכים, מה הפניות שמתקבלות.

<מורן יונה: התכנון, ברגע שהמטרה שה- - -

חנין זועבי: למה משרד החינוך גם בכפרים הלא מוכרים פיתח הסעות לתלמידים ומשרד התחבורה לא החריג את הכפרים הבלתי מוכרים, באותו נוהל ממש, משרד החינוך אמר, יש תלמידים אני מחוייב להסיע אותם לבתי ספר אז הוא החריג את התקנה.

חנין זועבי: באמת יש תקנה שרק כאשר יש הסדר, אוקיי, אבל משרד החינוך ראה בני אדם מולו אז הוא החריג.

חנין זועבי: גם אם אולי אתם תראו בני אדם אז אתם גם תחריגו ותפתחו את ההסעה הציבורית.

<מורן יונה: קודם כל אנחנו כן רואים בני אדם ואנחנו רואים נוסעים ואנחנו רואים את זה בגישה חיובית - - -

חנין זועבי: שאלה פשוטה, אין בני אדם, משרד החינוך החריג את הכפרים הבלתי מוכרים מהנוהל הזה, למה משרד התחבורה - - -

<מורן יונה: אבל משרד החינוך לא מפעיל את ההסעות האלה, משרד החינוך מממן את הרשויות והן מפעילות את ההסעות - - -

חנין זועבי: אבל הוא קיבל.

<מורן יונה: שירותי תחבורה ציבורית מחוייבים לסטנדרט.

<מורן יונה: קו תחבורה ציבורית מוקם מתוקף רישיון, אי אפשר לפתוח קו תחבורה ציבורית שיסע במסלול בלי תחנות.

<מורן יונה: התחנה צריכה להיות - - - התחנה זה תמרור 505- - -

חנין זועבי: אז - - -

עאידה תומא סלימאן: חברת הכנסת אני חושבת שאת לא תוציאי תשובה במקרה הזה כי התשובה חוזרת על עצמה, זה לא עובד.

חנין זועבי: אני מנסה להקל עליה גם.

<מורן יונה: זה לא ניסיון להקל, זה המחוייבות, זה גם לא משנה אם זה אוטובוס או מיניבוס.

עאידה תומא סלימאן: לא, לא, לא, אי אפשר ואי אפשר, אותו משרד שאחראי על התשתית יגיד אני לא יכול להפעיל את הקו בגלל שאין תשתית, זה לא הולך ככה, זאת אחריות שלכם.

עאידה תומא סלימאן: אתם צריכים ליצור את התשתית כדי שתוכלו להפעיל את הקווים.

עאידה תומא סלימאן: זה לא יכול להיות שהתשובה למה אין קווים כי אין תשתית.

עאידה תומא סלימאן: אז אתם נרדמתם, אתם לא עשיתם את העבודה, אתם אמורים לבנות את התשתית, לא אנחנו כחברי כנסת ולא משרד החינוך ולא אני יודעת איזה משרד, זה אתם.

עאידה תומא סלימאן: אתם צריכים לבנות את התשתית ואני מבינה שהתשובה אולי שאת לא אומרת אותה בצורה ברורה, כפרים בלתי מוכרים לא נחשבים אצלנו, לא בונים להם תשתיות, לא מעבירים להם קווים וזהו, שם זה נעצר.

עאידה תומא סלימאן: ולצערי הרב, אני יודעת שזאת לא החלטה שלך, זאת החלטה מדינית, פוליטית, שום דבר אחר.

<מורן יונה: אני יכולה להגיב.

<מורן יונה: בארבע שנים האחרונות נפתחו 43 קווים שמשרתים את היישובים לאזורי תעסוקה.

<מורן יונה: אני לא חושבת שמישהו נרדם כאן.

<מורן יונה: כן נעשית עבודה, הסתיימה עכשיו תכנית החומש של החמש שנים האחרונות ומתחילה תכנית חדשה.

<מורן יונה: אני הסברתי מה אנחנו מתכננים, אני לא חושבת שלא נעשית עבודה- - -

עאידה תומא סלימאן: אתם הולכים לבדוק את הצרכים עד סוף 2021.

<מורן יונה: אני יכולה גם להראות את אחוזי - - -

עאידה תומא סלימאן: אני אתן לכם ויש הרבה דוברים שרוצים לדבר.

עאידה תומא סלימאן: אתם לא רוצים להתייחס לשני המשרדים ביחד כי יש לנו עוד - - -

חנין זועבי: יש לי ספציפי על תחבורה ואני רק אקרא שתי שורות מ- - -

עאידה תומא סלימאן: אני אתן לכם, אבל זה יעשה כפילות עכשיו מבחינת הדיון.

ג'מעה אזברגה: אם את רוצה להתרכז בעניין של התחבורה אז נדבר אחרי התחבורה.

עאידה תומא סלימאן: לא, אני רוצה להתמקד בשני המשרדים.

עאידה תומא סלימאן: אני רוצה ששני המשרדים, נסחפתי קצת בתחבורה כי זה קצת מקומם, קצת הרבה, ואתם - - -

סעיד אלחרומי: אנחנו רוצים גם לדבר על פתרונות, אני חושב שגם להציע פתרונות- - - אני יודע מה המצב בדיוק אבל בואו נציע גם פתרונות ויש דברים סטטוטוריים ואפשר לקדם את זה עם רצון טוב.

עאידה תומא סלימאן: חברי הכנסת, אני אתן לכם כל אחד שתי דקות להתייחס למשרד התחבורה ואחר כך.

עאידה תומא סלימאן: בבקשה, חבר הכנסת ג'מעה אזברגה.

ג'מעה אזברגה: תודה רבה גברתי, אני חושב שזה דיון חשוב מאוד לגבי העניין של קודם כל העדר עמידה ביעדים בכלל.

ג'מעה אזברגה: ואם מדברים על התחבורה אז התחבורה לא רק שאין, זאת אומרת 40 עם כל התוספות, על הנייר טוב ויפה, אבל בפועל לא רק שאין, יש חזרה, יש קצת נסיגה.

ג'מעה אזברגה: בכפרים הבלתי מוכרים בכלל לא קיים הדבר הזה.

ג'מעה אזברגה: אבל אני שואל בכפרים המוכרים, כפר כמו אבו טלו, למשל, זה כפר מוכר, זה כפר מוכר שאין אפילו תחבורה ציבורית בכלל.

ג'מעה אזברגה: אני יכול לשאול את הגברת, היא יכולה לענות לי אולי.

חנין זועבי: זאת החלטה של - - -

ג'מעה אזברגה: בסדר, עכשיו חסימה למשל, אם אתה מוצא בתי ספר לפעמים, חסימה בגלל קו לבן, שם חסום, הילד צריך לחצות את הכביש ואתה צריך להלחם בשביל לעשות מעבר, זה גם קיים, קיים בחורה למשל או בעבדא למשל.

ג'מעה אזברגה: תחבורה בכפרים הבלתי מוכרים אם מפעילים משרד החינוך, היא אמרה דבר לא נכון, פשוט מאוד גם מעבירים למוסדות נתונים לא נכונים.

ג'מעה אזברגה: למשל היא אמרה שמשרד החינוך לא אחראי, זה הכפרים או המועצות אחריות ומפעילים את הקווים האלה וזה לא נכון.

ג'מעה אזברגה: זה המכרז של משרד החינוך, גברת, אני אומר לך באחריות, הוא מוציא את המכרז, משרד החינוך - - -

<מורן יונה: אבל זה לא קו תחבורה ציבורית, הוא לא - - -

עאידה תומא סלימאן: בסדר, בסדר, הם יודעים שזה לא קו, את לא קולטת מה שנאמר, אני מבקשת ממך להתמקד בדברים שהם אומרים.

עאידה תומא סלימאן: הם ענו בדיוק לדבר שאת אמרת והפריכו אותו.

ג'מעה אזברגה: משרד החינוך מוציא מכרז כל שנה בכפרים הבלתי מוכרים, מה שנקרא בלתי מוכרים, מוציא את הילדים משם, משקיע 60 מיליון ₪ בשנה על תחבורה אך ורק לא להקים כפר.

ג'מעה אזברגה: ואני אומר לך, הבעיה בסוף מתמקדת על הדרישה של האנשים להכיר בכפרים הקיימים, אין מה לעשות.

ג'מעה אזברגה: אז הדבר קיים במשרד החינוך.

ג'מעה אזברגה: אל תגידי לי שמשרד אחד עושה עבירה על החוק והמשרד השני דורש לבצע את החוק.

ג'מעה אזברגה: זה מה - - -

<מורן יונה: לא אמרתי דבר כזה, זה לא עבירה על - - -

ג'מעה אזברגה: ככה נשמעים הדברים מזה, ההערה שלי לגבי העניין של התחבורה, זהו.

עאידה תומא סלימאן: תודה.

עאידה תומא סלימאן: חבר הכנסת סעיד אלחרומי.

סעיד אלחרומי: תודה גברתי היושבת ראש.

סעיד אלחרומי: אני חושב שהנושא מאוד חשוב, הנושא של התעסוקה.

סעיד אלחרומי: כמובן שכל משרד יש לו את רמת הפעילות שלו.

סעיד אלחרומי: משרד התחבורה הוא אמור לספק את השירות להגיע אל מקום העבודה ובעצם לתת את המצב האופטימלי.

סעיד אלחרומי: בוא נדבר על שלוש רמות של תחבורה בנגב.

סעיד אלחרומי: הרמה הראשונה דיברת עליה בהוספת קווים ביישובים המוכרים: פורה, שגב שלום, כסייפה וכל זה ויש שם בעיות, אני אומר לך בוודאות, יש קווים שלא מגיעים בכלל, אני לא יודע אם זה מטרופולין או המשרד.

סעיד אלחרומי: יכול להיות שהמשרד הקציב את זה או הנחה אבל לא מתבצע, אבל יש שם בעיות, ואת תבדקי את זה, אני לא רוצה להכנס לזה.

סעיד אלחרומי: השתי סוגיות האחרות שבעצם הן מחסום מאוד רציני וצריך להתייחס אליו בתכנית החומש השנייה, בוא נדבר על חמש השנים הקרובות.

סעיד אלחרומי: אלף זה הכבישים הראשיים כי נשים, ואני אומר לך עובדות, כי נשים שגרות בוואדי נאם, בוואדי נאם המדינה מתכוונת להכיר, יש שם בתי ספר, השר ענה לי במכתב שיש כביש גישה לוואדי נאם, הבתי ספר, מרכז שירותים הוא סטטוטורי, יש טיפת חלב, יש קופת חולים, יש שני בתי ספר עם 2000 ומשהו תלמידים, עשרות אוטובוסים נכנסים אבל לא נכנס אוטובוס של תחבורה ציבורית.

סעיד אלחרומי: אל זרנוק - יש שם בית ספר, משרד התחבורה השקיע כביש גישה לאל זרנוק, יש חשמל, הכל בסדר.

סעיד אלחרומי: אבל אין תחבורה ציבורית, פשוט מאוד לא מגיעה לשם, לאל זרנוק.

סעיד אלחרומי: יש את אבו טלול, יש את אל פורה, יש רשת ארצית של חשמל שהגיעה למרכז השירותים וכאן אני רוצה שתעקפים את הנושא הסטטוטורי.

סעיד אלחרומי: מרכזי השירותים, בזמנו הייתי ראש מועצה וגם במועצה הארצית לתכנון ובנייה ועקפנו את הסיפור הזה של ההכרה בכפרים.

סעיד אלחרומי: איך עקפנו את זה?

סעיד אלחרומי: הקמנו מרכזי שירותים בכל הכפרים הלא מוכרים, בעצם בחלק מהם, חלק ניכר, שם בנינו בתי ספר, כביש גישה, רשת חשמל עכשיו מגיעה ויש כביש מסודר והכל טוב ויפה.

סעיד אלחרומי: מה חסר?

סעיד אלחרומי: האוטובוס הנחמד שיקח את האישה מאל פורה למקום עבודה אם היא רוצה להגיע לשם או מאבו טלול למקום עבודה.

סעיד אלחרומי: ולכן אני מציע לך, א' - להכניס את זה.

סעיד אלחרומי: ב' - הכבישים הראשיים.

סעיד אלחרומי: הרי המאבק שלנו למאבק הכרה לא צריך לבוא ולא צריך להפריע בסוגייה מאוד מאוד חשובה של תעסוקת אישה בדואית.

סעיד אלחרומי: אישה בדואית שמגיעה מהכפר עבדי, דרך אגב, רק להגיד לכולם, רוב היישובים או שהם בתהליך הכרה או שיש דיבור עם התושבים להכיר.

סעיד אלחרומי: הבעיה היא איפה המיקום וצורת ההכרה.

סעיד אלחרומי: זה רוב היישובים, אולי חמשה-ששה יישובים שיש עליהם ויכוח.

סעיד אלחרומי: אבל בעבדה שאנחנו מטפלים עכשיו בצומת הכניסה לעבדה.

סעיד אלחרומי: אם אישה מעבדה רוצה להגיע למקום עבודה את יודעת מה?

סעיד אלחרומי: לא אישה עובדת, סטודנטית שרוצה ללמוד מעבדה ורוצה להגיד לאוניברסיטת בן גוריון תהיה לה בעיה כי הנקודות של תחנות האוטובוס, צריך מחשבה מערכתית כזו, לחשוב על כביש 40, כביש 25, כביש 31, אלה מוקדי הבעיות שם בכבישים הראשיים, לחפש נקודות שיש אפשרות גישה.

סעיד אלחרומי: דרך אגב, זה לא עולה כסף, זה גרושים, אם יש רצון טוב זה לא עובר על החוק, אין בעיה סטטוטורית, אין כלום, תתמקדו בזה בחמש שנים הקרובות, בשנה הקרובה זה ייפתר.

סעיד אלחרומי: תודה.

עאידה תומא סלימאן: תודה.

עאידה תומא סלימאן: חברת הכנסת חנין זועבי.

חנין זועבי: אני חושבת שחבריי תיארו את המצב, אין לי מה להוסיף אבל יש שתי רמות של בעיה, שתי אסטרטגיות של פתרון.

חנין זועבי: הבעיה הראשונה: החלטות לא מיושמות, וצריכים מיד, אין שום - - - שם, למשל ג'מעה, אבו טלול ויש עוד כפר לפי החלטה של 2009 זה 10 שנים יש החלטה לתחנות הסעה ציבורית שההחלטה לא מיושמת אז אין שום הצדקה.

חנין זועבי: ואת יודעת מה, אומרים ששגיאה שחוזרת על עצמה היא כנראה לא שגיאה, היא החלטה.

חנין זועבי: אנחנו לא מדברים ברמות של שגיאות ושל נרדמתם בשמירה, לא, אנחנו מדברים ברמה של מדיניות לא רצינות.

חנין זועבי: אין רצינות במדיניות, זו הרמה הראשונה.

חנין זועבי: הרמה השנייה, כמו שאמרו חבריי, כאשר יש כפרים לא מוכרים וכאשר יש בעיה אז יש המון משרדים שהחריגו את הנוהל הזה שרק מפעילים את השירותים כאשר יש כבישים סלולים.

חנין זועבי: החריגו.

חנין זועבי: דווקא המשרד שהיה הכי ברור להחריג את זה או לטפל בזה, כלומר, או לפתור את הבעיה כי אתם האחראים על התשתיות ולא כל משרד אחר או דווקא לראות שאוקיי, עכשיו אנחנו מכירים בבעיה של הסעות, אנחנו מאלתרים, אנחנו מפתחים פתרון שהוא מתאים למצב התשתיות האלה אבל אנחנו בו בזמן ובמקביל מפתחים תכנית של סלילת הכבישים, תכנית של פתרונות יותר יציבים.

חנין זועבי: זהו.

עאידה תומא סלימאן: אוקיי.

עאידה תומא סלימאן: אני רוצה לתת ליובל דרייר שילה, רכז פרוייקט שוויון בנגב של עמותת סיכוי, בבקשה.

<יובל דרייר שילה: תודה ותנחומים למשפחה על חמתך.

עאידה תומא סלימאן: תודה.

<יובל דרייר שילה: הדברים כבר נאמרו אני רוצה קצת לחדד אותם.

<יובל דרייר שילה: יש הנחיות במשרד החינוך ברמת הנחיות של משרד נגד הפעלת הסעות תלמידים בדרכי עפר ואף על פי כן יש בישראל חוק לימוד חובה ומתקיימות הסעות לכל הכפרים הלא מוכרים לילדי בית הספר מכוון שהם חייבים להגיע לבית ספר.

<יובל דרייר שילה: אי לכך הטענה של משרד התחבורה, בכבוד רב אני חייב להגיד, הצגתם אותה כאן כמו שאתם מבינים אבל היא לא יכולה לעמוד.

<יובל דרייר שילה: אנחנו נמצאים בנקודת משבר, הנושא של תעסוקת נשים כמו הנושא של נגישות לבריאות, כמו הנושא של נגישות לשירותי רווחה ברמת מצב חירום אי אפשר להתייחס כאילו נחכה שהנהלים יסתדרו ונחכה שהמדרכות יהיו ונחכה שהכבישים יהיו.

<יובל דרייר שילה: את התחבורה הציבורית בכפרים הלא מוכרים וגם בכפרים המוכרים שעדיין אינם מחוברים בתשתיות ראויות צריך להפעיל כבר עכשיו ולמצוא את הפתרונות.

<יובל דרייר שילה: אגב, לא שמעתי שצריך בשביל תמרור היתר בנייה, אם מה שחסר זה תמרור צהוב אפשר לפתור את זה.

<יובל דרייר שילה: לגבי המקומות שבהם יש כוונה והחלטה של המדינה כן לסלול כבישי גישה.

<יובל דרייר שילה: לא רק בכפרים מוכרים, כמו שהזכיר חבר הכנסת אלחרומי, גם ביישובים לא מוכרים למשל בתל ערד יש החלטת ממשלה מ-2009 לסלול כביש גישה שיחבר את היישוב לכביש מספר 80 ובעצם אם יתוקצב העניין מהחלטת הממשלה מתכנית חומש יהיה אפשר לחבר את היישוב הזה שהוא יישוב לא מוכר, לאפשר לאנשים נגישות לתחבורה ציבורית וזה נתון עכשיו רק להחלטה של משרד התחבורה.

<יובל דרייר שילה: מקרה אחר, אבו טלול, יש תכנית מתאר, בתכנית המתאר יש מקום לחיבור לכביש הראשי וזה לא מבוצע, לא ברור לנו למעלה, זה לא מתוקצב היום מהחלטת חומש, זה חייב להיות מתוקצב, יש מקומות אחרים כמו עבדה שזה כן מתוקצב בהחלטת חומש וצריך להיות מבוצע.

<יובל דרייר שילה: אז הציפייה שלנו והדרישה שלנו ממשרד התחבורה זה להכניס מיד את הפרוייקטים האלה לביצוע ולא לחכות להתמהמה איתם במקרה של תל ערד בתכנון וביצוע ובמקרה של אבו טלול דרוש רק ביצוע היום, וכך גם במקרה של עבדה.

עאידה תומא סלימאן: תודה.

עאידה תומא סלימאן: שמוליק דוד משתיל, בבקשה.

<שמואל דוד: אני רוצה לתת דוגמה אחת קטנה ליישוב אחד שבו יש תשתיות, יש כביש של קילומטר וחצי שלוקח מצומת כביש 60 אל תוך אום בטין, יישוב שהכיר בו שר הפנים אופיר פינס בשנת 2005 ומאז חלפו 13 שנה ויש כביש ויש תכנית סטטוטורית לשכונות הצפוניות של היישוב ויש תכניות שנמצאות בהתקדמות לשכונות הדרומיות של היישוב, אבל אוטובוס לא נכנס ליישוב.

<שמואל דוד: יתר על כן, בכביש 60 עשו שינויים שהם דווקא שינויים לטובה ושדרוגים אבל באותה הזדמנות סילקו משם את תחנת האוטובוס שאמורה לעמוד בצומת הכניסה ליישוב, וגם אלה שהולכים מעומק היישוב קילומטר-שניים אל צומת הכניסה ליישוב עכשיו צריכים ללכת אקסטרה עוד קילומטר אל תחנת באר המים מזרחית כדי להגיע ולעלות על אוטובוס.

<שמואל דוד: כאן אין מקום לטענה שאין תשתיות כי יש כביש שמדינת ישראל סללה בשנים האחרונות.

<שמואל דוד: אין מקום לטענה שאין מקום להסתובב, שזו טענה שאנחנו שומעים לגבי חלק מהכפרים הערביים, כי האוטובוס מגיע אל חצר בתי הספר ויש שם מקום להסתובב מכאן ועד הודעה חדשה.

<שמואל דוד: אין מקום לשום טענה תשתיתית אחרת.

<שמואל דוד: יש שם פשוט הזנחה ברורה.

<שמואל דוד: התושבים מחו, ופעם אחרי פעם, ולפני שנה וחצי או שנה קיבלו למשל תשובה שתחנת האוטובוס תטופל אלא מאז שקיבלו את התשובה הזאת לא קרה כלום.

<שמואל דוד: וחוץ מזה, הדברים הגיעו לידי כך שלמועצה האזורית במקום נשבר והיא החליטה לעתור לבג"ץ.

<שמואל דוד: זאת אומרת שמועצה אזורית מוכרת צריכה לעתור לבג"ץ נגד משרד התחבורה כדי לקבל שירות אוטובוס ליישוב של 4000 אנשים, חצי ממנו ילדים, חצי ממנו נשים, שאמורים לקבל שירות בסיסי תחבורתי, וזה כשהמדינה אומרת שהיא אמורה להגביר ולשדרג את תעסוקת הנשים.

<שמואל דוד: אם רוצים לנסוע באוטובוס הזה ולהכנס בכל זאת ליישוב אפשר באותה הזדמנות גם לבקר בשבעה גנים, גני ילדים, שהוקמו בשנה האחרונה בחודש ספטמבר.

<שמואל דוד: אלא מה, ששה מתוך שבעה הגנים לא פועלים.

<שמואל דוד: אז אני רציתי להזמין את הוועדה להגיע לבקר במקום ולראות את מצב תעסוקת הנשים ואת מצב הפתרונות שניתנים בסיטואציה הנוכחית, אני חושב שזה יעניין אתכם.

עאידה תומא סלימאן: תודה רבה.

ג'מעה אזברגה: אני מצטרף לדרישה שלך, שמוליק.

עאידה תומא סלימאן: אני חייבת להגיד שסיורים של הוועדה, אנחנו פתחנו את הסיורים בסיור ראשון בכלל בקדנציה הזו זה היה בנגב והיה לנו עוד סיור גם ואני אשמח תמיד להגיע לנגב.

עאידה תומא סלימאן: למרות שאני אשמח להגיע, בדרך כלל שאני יוצאת משם אני לא כל כך שמחה בגלל מה שאני רואה.

עאידה תומא סלימאן: אני רוצה לשאול, יש לך תשובות על הדברים שעלו, מאוד ספציפיים?

<מורן יונה: באום בטין הצומת של הכניסה נמצאת עכשיו בביצוע, נתיבי ישראל - - - כדי שקווים חולפים יוכלו לעצור שם.

עאידה תומא סלימאן: זה מה שהוא אמר, אבל הוא אמר שעקרתם משם את התחנה.

<מורן יונה: כנראה שהוציאו את התחנה במסגרת עבודות הביצוע.

<מורן יונה: באופן כללי - - -

ג'מעה אזברגה: עאידה, תחנה גם לא תפתור את הבעיה, נהרגו כמה תלמידים וסטודנטים שהולכים לבית ספר וגם לעבודה.

ג'מעה אזברגה: אני חושב שצריך פתרון בסיסי, כניסה עם מעקב עם גשר, זה לא יפתור את הבעיה.

עאידה תומא סלימאן: אני יודעת תמיד שבכל מה שנוגעים בנגב זה מעלה הרבה סוגיות כי המצב הוא כל כך קטסטרופלי מהבחינה הזו.

עאידה תומא סלימאן: אבל אנחנו גם נצטרך להתמקד בזווית הזו שמדברת על איך תחבורה ציבורית יכולה כן לעזור ולתמוך בשילוב נשים ולמנף את האפשרות של השתלבות הנשים הערביות הבדואיות בתעסוקה.

עאידה תומא סלימאן: אני חושבת שהשאלה המאוד פשוטה שעולה מכל הדיון הזה זה איך אין, ואני שואלת, למשל, אתם יושבים לפני שאתם מחליטים, לא על כל העבודה, אבל במה שקשור בתעסוקת נשים והתרומה שלכם בתחבורה הציבורית לתעסוקת נשים, אתם יושבים בכלל ומדברים עם משרדים אחרים שמנסים לפתח את העסק הזה ואז קובעים את התכנית שלכם?

<מורן יונה: נעשה תיאום גם עם הרשויות העירוניות וכמובן גם עם משרדים אחרים.

<מורן יונה: רכבים לא - - - לפני שמחליטים לפתוח קו אז עושים עבודת תכנון, בודקים צרכים, בודקים פניות ציבור, רואים מה מתאפשר בטווחי זמן הגיוניים ולפי זה מתכננים את הקו ופותחים אותו.

<מורן יונה: זה לא נעשה ככה משום מקום.

עאידה תומא סלימאן: אני יודעת שזה לא נעשה ככה משום מקום.

עאידה תומא סלימאן: אני שואלת בצורה מאוד ספציפית.

עאידה תומא סלימאן: יש לכם ועדת היגוי, אתם יושבים באופן מסודר?

עאידה תומא סלימאן: אני חושבת שתשובות כלליות כאלה לא ממש מספקות אותנו.

עאידה תומא סלימאן: עלו פה סוגיות מאוד קונקרטיות של החלטות ממשלה שלא בוצעו למרות שעברו יותר מעשר שנים.

עאידה תומא סלימאן: עלו שאלות שקשורות בתכנונים שקיימים ומאושרים ולא בוצעו, עלו שאלות שקשורות באיך בכלל מתכננים את העבודה.

עאידה תומא סלימאן: למשל, כשהעלית, גברתי, בהתחלה, אמרת שעד 2021 אתם מתכננים לעשות סקר ולדעת מה הצרכים.

עאידה תומא סלימאן: אני מבינה שזאת התכנית שלכם לחומש?

<מורן יונה: לחומש הבא, לחומש הקרוב, כן.

עאידה תומא סלימאן: מה?

<מורן יונה: רגע, שאלת כמה שאלות, תני לי לענות במסודר, בסדר?

עאידה תומא סלימאן: בבקשה.

<מורן יונה: בנוגע לתיאום מול משרדים אחרים אני יודעת שמשרד החקלאות הוא זה שמרכז את כל הפיתוח של היישובים של הבדואים בנגב.

<מורן יונה: משרד הכלכלה מתעסק באזורי התעסוקה והתיאום של קווים לאזורים כאלו נעשה מולם.

<מורן יונה: אני גם רשמתי דברים שנאמרו כאן כדי לבדוק את זה ולטפל - - -

עאידה תומא סלימאן: אנחנו נצטרך תשובות אחר כך על כל הרשימה.

<מורן יונה: יועברו.

<מורן יונה: בנוגע לאום בטין - הצומת של הכניסה ליישוב היא נמצאת כרגע בתהליך הסדרה על ידי חברת נתיבי ישראל.

<מורן יונה: אחרי שהצומת תוסדר ותקום שם תחנה וגם יוקמו תחנות בתוך היישוב, זה משהו שצריך לקרות לדעתי ממש בתקופה הקרובה, יוכנס לשם אוטובוס.

<מורן יונה: בצומת, ברגע שתוסדר תחנה יעצרו שם קווים שכיום הם חולפים בכביש.

<מורן יונה: לשאר הדברים, שוב, כמו שאמרתי, אנחנו נעביר התייחסות - - -

עאידה תומא סלימאן: אבל אני ארצה באמת לדעת, מבחינת תכנית החומש, זה בדיוק המטרות שלכם?

עאידה תומא סלימאן: זה לעשות את הסקר ולקבוע עד סוף 2021 מה הצרכים?

<מורן יונה: לא, ליישם את זה גם.

עאידה תומא סלימאן: ככה הצגת את זה גם, אני מנסה.

<מורן יונה: לא, גם ליישם, לא רק להכין תכנית חמש שנים, גם ליישם אותה.

עאידה תומא סלימאן: אז אפשר להבין מה בדיוק התכנית שלכם לחומש?

עאידה תומא סלימאן: אני מנסה, בדרך כלל אני קולטת מהר, עכשיו אני לא מצליחה.

עאידה תומא סלימאן: מה בדיוק תכנית החומש שלכם?

חנין זועבי: והאם נעשית הערכה לתכנית החומש הקודמת?

חנין זועבי: מה הערכה?

חנין זועבי: כלומר, יישום, מידת היישום, אחוז ההצלחה, תגידי לנו קצת ביקורת או - - - לגבי התכנית הקודמת, איזה יעדים עמדתם, איזה יעדים לא - - -

עאידה תומא סלימאן: אני מבינה שממשרד החקלאות - - - שנייה, אני אתן לך, אבל אני רוצה רק להבין מה התכנית של משרד התחבורה לחומש הבא בעניין תעסוקת נשים, איך יתמכו בתעסוקת נשים ושילוב נשים?

<מורן יונה: כמו שאמרתי מקודם, התכנית מתייחסת לתחבורה הציבורית.

<מורן יונה: כמובן שיש גם התייחסות לפתיחה של קווים לאזורי תעסוקה כדי לתמוך בכל הנושא הזה.

<מורן יונה: התכנית היא כללית, היא מתייחסת כאילו - - -

עאידה תומא סלימאן: סליחה, אני מבינה כשמזמינים נציגי משרדים לדיונים מכינים את עצמם קצת.

עאידה תומא סלימאן: אתם ידעתם שאתם מגיעים לישיבה שמתעסקת בתכנית החומש שתומכת בתעסוקת נשים ערביות בדואיות.

עאידה תומא סלימאן: יש ועדת משנה בכנסה הזו שדנה בתחבורה ציבורית שאני יודעת שחבר הכנסת דב חנין, חברי טוב, מטפל בנושא של תחבורה ציבורית בנגב בדחיפות רבה.

עאידה תומא סלימאן: אנחנו רוצים להבין איך תכנית החומש, כלומר כשמשרד החקלאות יבנה את התכנית שלו יש לו את הנדבך הזה שנקרא תחבורה ציבורית, מה אתם מגישים לו שם, מה התכנית שלכם?

<מורן יונה: התכנית שלנו, שוב, כמו שאמרתי, היא מתייחסת - - - בסוף אני לא יכולה לבוא וכאילו - - - משרד התחבורה הוא כן יכול לבנות תכנית לתח"צ שתתמוך בהגעה של נשים מהיישובים לאזורי תעסוקה, למוסדות לימוד.

<מורן יונה: את התכנית הכוללת משרד החקלאות עושה וכמובן שגם בשיתוף משרדים אחרים.

<מורן יונה: המדידה של כל הדבר הזה - - - כדי למדוד את התכנית חומש הקודמת צריך לבצע סקרים ספציפיים של הנוסעים באוטובוסים שנפתחו, תוגברו, להבין לאן הם נוסעים.

<מורן יונה: אני כן יכולה לתת לך נתונים כללים לגבי הגידול בכמות הנוסעים בארבע-חמש שנים האחרונות, להגיד לך כמה מתוכם נוסעות לאותם אזורי תעסוקה אני לא יכולה להגיד לך.

עאידה תומא סלימאן: את האמת, זה לא ממש, אני רוצה לקבל את הנתונים האלה, אבל אני לא אעשה את זה עכשיו כי כאשר יש אפס תחבורה ציבורית בטוח יהיה גידול ברגע שיהיה אוטובוס.

עאידה תומא סלימאן: כלומר זה לא ביג דיל.

עאידה תומא סלימאן: ברגע שפותחים קו אוטובוס ולא היה מקודם אתם משם רק מזנקים למעלה, בטוח.

עאידה תומא סלימאן: זה לא מדד הצלחה, לצערי.

עאידה תומא סלימאן: אני רוצה לשמוע ממר יריב מן, מנהל אגף בכיר, פיתוח כלכלי חברתי, משרד החקלאות ופיתוח הכפר.

עאידה תומא סלימאן: אני רוצה באמת, לא דברים כלליים.

עאידה תומא סלימאן: הייתה לכם תכנית חומש שלא צלחה כמו שצריך, זה אני קובעת לאחר שקראתי את כל ההערכות שהיו בנושא, לאחר שהסתכלנו על הסטטיסטיקה ועל הנתונים, זאת האמירה שלי.

עאידה תומא סלימאן: השאלה שלי, אתם בונים עכשיו תכנית חומש, אתם כבר אמורים, אני לא הבנתי כלום, איך משרד התחבורה יתרום לתכנית הזו.

<קריאה: הוא משרד החקלאות.

עאידה תומא סלימאן: כן אבל הם אחראים על התכנית.

עאידה תומא סלימאן: אם הם אחראים על התכנית הם צריכים לדעת איך בדיוק זה יקרה.

<יריב מן: קודם כל אני לא יכול להתווכח עם הקביעה שלך ואני מקבל את מה שאת אומרת בכבוד.

<יריב מן: הפערים שיש בין החברה הבדואית בנגב, בין השירותים שהיא מקבלת לבין כלל השירותים שניתנים בכל רחבי המדינה הם ברורים וידועים ואנחנו לא מתכחשים להם, זאת נקודת ההתחלה שלנו, והפערים האלה נובעים מהעדר השקעה בתשתיות לאורך שנים והפער הוא קיים והוא מוכר, השר שלי אומר אותו, אנחנו מודעים אליו וזאת נקודת ההתחלה.

<יריב מן: לגבי החלטה 3708 - ההחלטה הזאת עמדה על היקף של 1.2 מיליארד.

<יריב מן: אם לא היינו מצליחים להגיע לרמה, אני לא אומר טובה, של יישום, סבירה של יישום, האוצר בחיים לא היה הולך איתנו קדימה והאוצר הלך איתנו להחלטה של 3 מיליארד ₪ מהסיבה הפשוטה שהבאנו את אמיר לוי, ראש אגף תקציבים דאז, עשינו איתו סיור ביישובים, הראינו לו שמהחלטה 3708 שזו הייתה החלטה ראשונה שנכנסו בה קווי תחבורה ציבוריים ליישובים, כלומר הראינו לו שהתחילו גם תפוקות וגם הצלחות ועל בסיס זה הוכפל התקציב שהגיע בהחלטה הבאה.

<יריב מן: בהחלטה הבאה משרד התחבורה משקיע בתחבורה ציבורית 250 מיליון ₪, 210 מיליון ₪ בתשתיות תחבורה, פריסת הקווים היא ידועה.

<יריב מן: לגבי השאלה שלכם איך תוכננו הקווים - תעסוקת נשים זה יעד שהוא, אגב, היעד בהחלטת הממשלה 2397 הוא תעסוקה, חיזוק הרשויות המקומיות, שילוב החברה הבדואיות בחיי החברה והכלכלה בדרום, אבל אין יעד ספציפי של תעסוקת נשים ובזה אתם צודקים.

<יריב מן: אבל אנחנו רואים את התעסוקה כיעד עצמאי.

<יריב מן: אנחנו נמצאים ב-24% תעסוקת נשים בנגב, נשים מיישובי הבדואים בנגב.

<יריב מן: כדי להגיע, אני אגיד את האמת, אם נגיע למצב של תעסוקת הנשים בחברה הערבית אנחנו נהיה במצב מצויין.

<יריב מן: 41% הוא יעד כללי לכל האוכלוסייה הערבית, אנחנו ביישובי הבדואים בנגב בעצם נמצאים עוד פחות מזה, רק ב-24%, נדמה לי שבישובי הערבים בצפון אנחנו עומדים על 35%-36% משהו כזה - - -

עאידה תומא סלימאן: כן אבל זה היה אותו יעד - - -

<יריב מן: אני עכשיו אענה.

<יריב מן: לגבי התכנון, הייתה פה שאלה איך בעצם תוכנן.

<יריב מן: תעסוקת נשים הוא משהו שאתה צריך אליו לא רק את משרד העבודה, את מרכזי ריאן, אתה צריך את אזורי התעשייה עידן הנגב - - -

עאידה תומא סלימאן: יריב, אנחנו יודעים את זה, אנחנו יודעים את זה ובגלל זה קיימנו את הדיונים בצורה שהסברתי בהתחלה.

עאידה תומא סלימאן: אני מבקשת.

<יריב מן: הקווים שלהם, אתם תוכלו לקבל את הפריסה שלהם, אנחנו נשלח לכם את תכנית העבודה של משרדי הממשלה, היא תצא לפרסום במהלך החודש הקרוב, הצגנו אותה לראשי הרשויות ב-11 בינואר בבית דגן יחד עם השר שלנו.

<יריב מן: ולמעשה כל קו שמתוכנן, למשל קווים שמגיעים למכללת ספיר, לבן גוריון, למרכזי תעסוקה, לעידן הנגב, ברור שמשרד התחבורה לא בונה את הקווים שלו לשום מקום ולשום מקום, אלא הוא אמור לחבר לעיר המחוז, לבאר שבע ומשם קווים.

<יריב מן: למשל יש קווים שנפתחים עכשיו למלונות ים המלח אם דיברנו על תעסוקת נשים, אנחנו מקווים שבעניין הזה נוכל להגביר את התעסוקה.

עאידה תומא סלימאן: הקווים האלה למשל מאיפה יוצאים?

<יריב מן: הקווים האלה מוגדרים כקווים שמשרתים את החברה הבדואית בנגב.

<יריב מן: הם יוצאים מישובי הבדואים, לא משום מקום אחר, אין פה, אנחנו לא מרמים את עצמנו - - -

עאידה תומא סלימאן: מבאר שבע לא?

<מורן יונה: לא, יש משגב שלום, מערערה, כל מיני - - -

<יריב מן: הם גם אמורים להגיע לבאר שבע כי באר שבע היא העיר המרכזית במחוז.

<יריב מן: אבל אין פה, אנחנו לא משחקים עם עצמנו משחקים כדי לספר לעצמנו סיפורים, אנחנו בסוף נמדדים על התעסוקת נשים ונמדדים על תעסוקת גברים.

<יריב מן: אם הקו לא משרת את הציבור הוא לא שווה כלום.

עאידה תומא סלימאן: להגיד לכם את האמת, אני פעם ראשונה מנהלת דיון ומרגישה שרוצים להחזיר אותי לנקודת האפס ההתחלתית בלי להתמקד בדברים שעולים פה.

עאידה תומא סלימאן: זה לא ייתכן.

עאידה תומא סלימאן: עלו הרבה דברים, אני שוב שמעתי הרצאה כללית.

עאידה תומא סלימאן: אני מכירה את זה, בגלל זה קיימתי את הדיונים האלה, כי אנחנו בשלב אחרי, כבר היה לכם תכנית חומש.

עאידה תומא סלימאן: מה אחוז העלאת, כמה העליתם אחוז תעסוקת נשים בחומש הקודמת?

עאידה תומא סלימאן: כמה?

<יריב מן: יש לנו נתון - - - זה לא נבדק בצורה מסודרת, אני חושב לפי איך - - -

עאידה תומא סלימאן: אז אני לא רוצה לחזור לתיאורים הכלליים.

עאידה תומא סלימאן: אני רוצה להתקדם קצת הלאה.

עאידה תומא סלימאן: אני רוצה שיבואו לפה נציגי המשרדים ויגידו מה התכניות שלהם לחומש.

עאידה תומא סלימאן: אי אפשר לשמוע שהתכנית היא לבדוק מה הם הצרכים.

עאידה תומא סלימאן: הצרכים ידועים כבר, הייתה לכם תכנית חומש, נבדקו בה הצרכים, אני מקווה, ונקבעו בה יעדים שלא הגעתם אליהם.

עאידה תומא סלימאן: איך אתם מתכננים את החומש הבא?

ג'מעה אזברגה: אפשר ברשותך?

עאידה תומא סלימאן: בבקשה.

ג'מעה אזברגה: גברתי אני מחזיק נתונים אחרי שאילתה שהעליתי לשר העבודה והרווחה.

ג'מעה אזברגה: ב-2015 השתתפו למשל בריאן 3007 אנשים בשביל - - -

עאידה תומא סלימאן: כמבקשות עבודה, כן.

ג'מעה אזברגה: תעסוקה, ללמוד.

ג'מעה אזברגה: ב-2017, אני מדבר על 2015, 3007 נשים.

ג'מעה אזברגה: ב-2017 זה ירד ל-2486, הכוונה - - - אני רוצה לשאול שאלה לגבי תכנית 3708 למר יריב, אולי אדוני יענה לי, 239.

ג'מעה אזברגה: עכשיו יש לי 24 בנות בלקיה שהן לא לומדות מהראשון בינואר שהן עושות לימודי השלמה בגלל חוסר תקציב.

ג'מעה אזברגה: כל התקציבים האדירים ואין - - -

עאידה תומא סלימאן: אבל אנחנו לא נוכל עכשיו - - - יש לנו דיון - - -

ג'מעה אזברגה: הדיון שלנו הפך להיות על משרד התחבורה ואני חושב שזה דיון על התעסוקה, אנחנו מאבדים את הכיוון.

עאידה תומא סלימאן: הדיון היום הוא על משרד התחבורה ומשרד הבריאות ומה התכנית שלהם לחמש השנים לעזור בשילוב נשים בתעסוקה.

עאידה תומא סלימאן: יהיה לנו דיון על משרד העבודה והרווחה ואז נדון בנתונים האלה ביום שני הבא.

עאידה תומא סלימאן: עדיין יושבים בשקט נציגי משרד הבריאות שאני גם כן רוצה לשמוע אותם.

<קריאה: בא כאן בנאדם ממצפה רמון כדי להגיד שני משפטים.

עאידה תומא סלימאן: אני אתן לו להגיד שני משפטים אבל תנו לי גם לנהל את הישיבה בצורה שתוביל אותנו לאנשהו.

עאידה תומא סלימאן: בינתיים לא קיבלתי שום תשובה מנציגי המשרדים ולא הבנתי מה התכניות.

עאידה תומא סלימאן: תנו למשרד הבריאות גם להציג ואז אני מבקשת שתתייחסו לכלל הדברים שעלו מהמשרדים.

עאידה תומא סלימאן: בבקשה, ד"ר עמנואל כץ, מנהל מחלקת אם וילד.

<עמנואל כץ: בוקר טוב לכם.

<עמנואל כץ: קודם כל אמירה אישית, אני 37 שנים בנגב וחי את הנגב גם כרופא ילדים וגם בבתי חולים שונים, קופות החולים, מרכז הרפואי סורוקה ו - - - אני חושב, וזה רלוונטי מה שאני אגיד לעתיד החברה הבדואית, החברה הבדואית נמצאת לא רק בפריפריה הגיאוגרפית אלא גם בפריפריה החברתית ועתיד החברה הבדואית אני חושב שהיא מבוססת ותתבסס בעתיד בהעצמת האוכלוסייה עצמה ובהעצמת הנשים.

<עמנואל כץ: הנושא של בריאות הוא תוצאה של כל מיני משתנים שמגיעים בסופו של עניין לבריאות שלמה, טובה או פחות טובה, וכל הנתונים הבריאותיים הקיימים בפחות ממה שקורה בתוך המערכת הבריאותית.

<עמנואל כץ: אבל מ-2010, 2012 התחלנו עם תכנית מיועדת בעיקר לנשים בדואיות לשלב אותן בתוך המערכות שלנו שהן בדרך כלל מערכות של טיפות החלב.

<עמנואל כץ: יש 40 טיפות חלב בתוך המגזר כאשר 20 ביישובים הלא מוכרים ו-20 ביישובים המוכרים.

<עמנואל כץ: יש לנו 34 אחיות בדואיות כאשר כל אחת מקבלת את ההכשרה המתאימה.

<עמנואל כץ: יש 5 שהן בנוסף לאותן אחיות בדואיות שהן ערביות מהצפון והשתלבו בתוך המערכת.

<עמנואל כץ: יש 5 אחראיות תחנה.

<עמנואל כץ: יש תפקידי רוחב שמתבצעים על ידי אחיות בדואיות.

<עמנואל כץ: יש 23 תארים של אחיות, אנחנו בעצם מוציאים אותם כל שנה לתכנית על בסיסית וכרגע יש לנו עוד 3 אחיות שהן בתוך המערך הזה.

<עמנואל כץ: עדיין יש לנו 15 תקנים שאין לנו איוש מתאים כי אין לנו את הכוח אדם המתאים ואני - - -

עאידה תומא סלימאן: ובכל זאת ב-2016 החזרתם 13 מיליון ₪ מתוך ה-20 מיליון ₪ שהוקצו לתעסוקת נשים ערביות באופן כללי במשרד.

<קריאה: זה לא נכון.

עאידה תומא סלימאן: זה כן נכון, אדוני, אני יודעת על מה אני מדברת.

עאידה תומא סלימאן: משרד הבריאות קיבל 20 מיליון ₪ ב-2016 - - - אתה לא תדע על זה כי זה כללי, זה לא רק לנגב, והוציא רק 7 מיליון ₪.

עאידה תומא סלימאן: 13 מיליון ₪ היו יכולים להיות מושקעים בנגב.

עאידה תומא סלימאן: אני לא אומרת את זה סתם.

עאידה תומא סלימאן: בבקשה.

<עמנואל כץ: ועכשיו יש 3 נוספות שהן לומדות.

<עמנואל כץ: עוד פעם אני אומר, אנחנו צריכים אחיות מהמגזר למלא את התפקידים.

<עמנואל כץ: אני צריך לציין את הקשיים - - -

עאידה תומא סלימאן: אני רוצה לשאול מה התכנית של משרד הבריאות בעניין תעסוקת נשים.

עאידה תומא סלימאן: לא מה קיים, מה התכניות שלכם?

<עמנואל כץ: התכניות זה לקדם את זה ולהמשיך לקדם את זה.

<עמנואל כץ: אנחנו הפסקנו את ה- - -

עאידה תומא סלימאן: לא, לא, לא, תכנית זה אומר, אנחנו הולכים לעשות הסבות מקצועיות לנשים, אנחנו הולכים לפתוח תכניות להכשרת אחיות, אנחנו הולכים לעשות - - -

<עמנואל כץ: זה מה שאני רוצה - - -

עאידה תומא סלימאן: אז בבקשה, אני כבר מחכה לזה חמש דקות.

<עמנואל כץ: זה מה שאני מדבר.

<עמנואל כץ: תכניות בעצם הן כבר כתובות ואנחנו הצגנו אותן לפני שבועיים והן כתובות - - -

עאידה תומא סלימאן: סודיות?

<עמנואל כץ: לא, הן פתוחות.

עאידה תומא סלימאן: אז בבקשה, מה התכנית?

<עמנואל כץ: אנחנו מקצים כרגע מיליון ₪ לשנה לחמש שנים הבאות בנושא של הון אנושי כאשר בהון אנושי יש תכניות הכשרה לצוות של טיפות החלב, בעיקר טיפות החלב ובעיקר בתוך המגזר הבדואי - - -

עאידה תומא סלימאן: מה זאת אומרת?

עאידה תומא סלימאן: הקיים?

<עמנואל כץ: תכניות הכשרה לחלק מנשים הקיים ויש 15 תקנים פנויים שמחכים לאיוש שאנחנו מחפשים את הכוח אדם המתאים ש- - -

עאידה תומא סלימאן: חשבתם על לעשות תכנית הכשרה מיוחדת שתזרז אולי ואז יוכלו - - -

<קריאה: אני ממנהל הסיעוד ממחלקת הסמכה יכולה לדבר.

<עמנואל כץ: כן, ברור, ברור, ויש מישהו שידבר פה על הכשרה.

<עמנואל כץ: יש 8 מגשרות בתוך התכניות הזו שהן מגיעות לטיפות החלב.

עאידה תומא סלימאן: הן נמצאות עכשיו?

<עמנואל כץ: הן נמצאות עכשיו ויהיו עוד 20 בשנים הבאות.

<עמנואל כץ: יש לנו את הכסף לזה ויש את התכנית לקדם את זה.

עאידה תומא סלימאן: אז זה מה שאני רוצה לשמוע.

עאידה תומא סלימאן: בואו תגידו, משרד הבריאות הולך - - - תשמעו, זה הולך ככה, כאשר אני מבקשת תכנית זה הולך בצורה כזו: באים ואומרים לי, משרד הבריאות תוך חמש השנים הבאות הולך להכשיר כך וכך מספר מגשרות לבריאות הציבור, כך וכך - - -

<עמנואל כץ: זה מה שקיים וזה מה שיהיה.

עאידה תומא סלימאן: כמה אני צריכה להתאמץ כדי להוציא מכם את המידע?

<עמנואל כץ: תשמעי, כל הנושאים האלה - - -

עאידה תומא סלימאן: אני מאוד מכבדת ד"ר, אבל תסלחו לי, זה לא הולך ככה, זה לא הולך ככה.

<עמנואל כץ: הם כתובים וזה מה שאני אומר - - -

עאידה תומא סלימאן: הם כתובים, אני צריכה לדעת אותם, בשביל זה קיימתי את הדיון הזה, בשביל זה קיימתי את הדיון כדי לשמוע! שתבואו עם תכניות מוכנות, תגידו, זאת התכנית של המשרד.

עאידה תומא סלימאן: בלתי אפשרי שאני צריכה רבע שעה להתחנן כדי לשמוע מה התכנית.

<עמנואל כץ: אבל זו התכנית, זו התכנית של המשרד.

עאידה תומא סלימאן: בינתיים לא אמרתם לי מה התכנית, סליחה.

עאידה תומא סלימאן: גברת רינה, מרכזת ומתאמת הסמכה וסיעוד.

<רינה שימונוב: אני נציגה של מחלקת הסמכה של מנהל הסיעוד, מתעסקת בהסמכה של אחיות.

<רינה שימונוב: במחזורים הקודמים סיימו חמשה מחזורים של תכניות ייעודיות של הכשרת אחיות בבית חולים ברזילי וסורוקה.

<רינה שימונוב: נתוני הנשירה שהיו במהלך חמשת התכניות היו סביב ה-20%.

<רינה שימונוב: כל מי שסיים את תכנית הלימודים עד שנת 2016 עובדת ומועסקת.

<רינה שימונוב: בשנת 2017, סוף שנת 2017, באוקטובר סיימו - - -

עאידה תומא סלימאן: שזה סך הכל כמה?

<רינה שימונוב: קרוב ל-150.

עאידה תומא סלימאן: מצויין.

<רינה שימונוב: באוקטובר 2017 בשני מקומות, בבית ספר ברזילי ובסורוקה בבן גוריון התחילו שתי תכניות במקביל.

<רינה שימונוב: תכנית אחת אקדמית, תכנית אחת לא אקדמית לסיעוד.

<רינה שימונוב: התכנית האקדמית היא ארבע שנים הלא אקדמית היא שלוש שנים.

<רינה שימונוב: הן מגיעות בהסעה בסיוע של מרכז ריאן.

<רינה שימונוב: בתכנית הלא אקדמית לומדות כרגע 62 בנות.

<רינה שימונוב: לאחר חצי שנה של מכינה ושיעורי עזר וכו' הנשירה היא נמוכה ובתכנית האקדמית כרגע לומדות 45 לומדות.

<יריב מן: כולם על מלגות, צריך להגיד, מלגות והסעות מהיישובים כי אנחנו יודעים את הבעיה שיש לחלקן לנסוע באוטובוסים ציבוריים וזה גם רחוק להגיע לברזילי או למכללת אשקלון.

עאידה תומא סלימאן: עד שיהיו הסעות ציבוריות יתרגלו לזה.

עאידה תומא סלימאן: תעשו את האוטובוסים יתרגלו להסעה הציבורית.

<יריב מן: נכון, זה פתרון שיש בו התאמה גבוהה גם לצרכים.

<רינה שימונוב: מבחינת המקומות של העסקה הן מועסקות בבית חולים סורוקה, בית חולים פסיכיאטרי באזור, קופות חולים ולשכות הבריאות בנגב.

עאידה תומא סלימאן: אני מצטערת אני בדרך כלל לא עצבנית אבל זה מה שרציתי לשמוע.

עאידה תומא סלימאן: אני מתחילת הישיבה מנסה להבין מה התכנית.

עאידה תומא סלימאן: אני רציתי לשמוע מה מתוכנן, איך זה משתלב עם תעסוקה ואם התעצבנתי מקודם זה בגלל שלא שמעתי את זה.

עאידה תומא סלימאן: אז תודה לך.

עאידה תומא סלימאן: אני ארצה לקבל לידיים שלי את התכנית של המשרד שהצגתם לרשויות המקומיות ואני חושב שאני ארצה לקבל גם את התכנית שלכם, המשרד לתחבורה ציבורית.

עאידה תומא סלימאן: אני רוצה לשמוע, מר ג'מעה, בבקשה.

<ג'מעה טמטאוי: - - - מתיישבי עבדת במשך 2012 קם משרד התחבורה ומפרק את כל התחנות הקרובות לנו שאפשר לעלות מהן לאוטובוס הציבורי, פירקו אותן לגמרי.

<ג'מעה טמטאוי: שלחתי כמה מכתבים לא התייחסו.

<ג'מעה טמטאוי: נוסף לזה, יש כניסה מסוכנת לבית הספר, פניתי לשר ב-2016 ואחרי חמשה חודשים הבטיחו לי שמטפלים בזה בתוך חצי שנה, לא קרה שום טיפול עד היום.

<ג'מעה טמטאוי: כל פעם שאני פונה אומרים לי שהנושא מטופל, אין לנו את התקציב.

<ג'מעה טמטאוי: נתיבי ישראל שולח לי מכתבים, עדיין אין לנו תקציב, הכניסה מסוכנת.

<ג'מעה טמטאוי: לא מסוכנת רק לתלמידים בדואים אלא לכל הנוסעים בכביש.

<ג'מעה טמטאוי: שאוטובוס יכול לפנות לבית הספר שמאלה פונה על פס לבן אבל מאחריו אוטובוס התחבורה הציבורית ואז מחכים עד שתקרה תאונה.

<ג'מעה טמטאוי: וכאן, כתוב לי הכל, במהלך ששה חודשים הכל יטופל.

עאידה תומא סלימאן: טוב.

עאידה תומא סלימאן: אני מבקשת לשלוח לנו העתק מהמכתבים.

<קריאה: איזה יישוב?

<קריאה: עבדה שליד עבדת.

עאידה תומא סלימאן: שהזכיר אותו גם חבר הכנסת.

עאידה תומא סלימאן: אני מבקשת שתעביר לנו לוועדה העתק - - - אני מבקשת שתעביר אלינו את כל המכתבים ששלחת למשרד בעניין ואנחנו נעקוב איתם לקבל תשובות ולראות איך הם מטפלים בעניין הזה.

עאידה תומא סלימאן: נג'אח אבו נאדי, בבקשה גברתי.

<נג'אח אבו נאדי: תודה לך על ההזמנה.

<נג'אח אבו נאדי: רציתי לספר לכם את הסיפור האישי שלי.

<נג'אח אבו נאדי: אני גרה ביישוב לא מוכר, אני אמא לששה ילדים, אני אישית שיצאתי ללמוד - - -

חנין זועבי: מה שמו שהם יכירו.

<נג'אח אבו נאדי: אין לו שם אפילו, ליישוב אין שם.

<קריאה: ליד מה?

<נג'אח אבו נאדי: ליד לקיה.

<נג'אח אבו נאדי: אני הייתי צריכה לצאת ללמוד - - -

עאידה תומא סלימאן: אז איך אומרים, הולכים למה?

<נג'אח אבו נאדי: הולכים ללקיה.

עאידה תומא סלימאן: וחוזרים מלקיה לאן?

<קריאה: ליישוב הלא מוכר שלה.

עאידה תומא סלימאן: אני יודעת שזה לא מוכר, השאלה מה השם שלו.

<נג'אח אבו נאדי: איפה שאני גרה עכשיו זה ממש ליד לקיה, קרוב ללקיה, ג'מעה זאברקה, חבר הכנסת, הוא מכיר שם.

<נג'אח אבו נאדי: אנחנו היינו תושבים של אום בטין, אחר כך לקחו אותנו למקום שלא יודעת, זרקו אותנו שם.

<נג'אח אבו נאדי: אני 20 שנה שם, ללא תשתית, ללא חשמל ללא - - -

עאידה תומא סלימאן: אוקיי, בואי.

<נג'אח אבו נאדי: אני אמא של ששה ילדים, אני כל יום צריכה לאסוף את הילדים שלי, חמשה ילדים, ברכב הפרטי שלי, לבית ספר ואני מחזירה אותם.

<נג'אח אבו נאדי: אין אוטובוס שם, לא מגיע אוטובוס ושום דבר.

<נג'אח אבו נאדי: אני גם רכזת תעסוקת נשים בתכנית אשת חיל, עמותת בעצמי, יישוב שגב שלום שהוא גם מוכר.

<נג'אח אבו נאדי: האוטובוס מגיע לתחנה כל שעה.

<נג'אח אבו נאדי: הנשים לא יכולות לעלות לאוטובוס ולחכות שעה שלמה בשביל לצאת לבאר שבע שהוא גם - - -

<קריאה: האוטובוס בכלל מגיע בשעה שמונה ואלה שיוצאות לעבודה - - -

עאידה תומא סלימאן: יוצאות מוקדם.

עאידה תומא סלימאן: כלומר, אוטובוס ראשון שיוצא זה בשמונה?

<מורן יונה: על איזה מספר קו?

<נג'אח אבו נאדי: 30

<מורן יונה: יש גם קווים אחרים שמשרתים את שגב שלום.

<נג'אח אבו נאדי: אני אתמקד בשתי נקודות.

<נג'אח אבו נאדי: קודם כל התחבורה הציבורית לא מגיעה בכלל לכפר לא מוכר.

<נג'אח אבו נאדי: אם הוא לא מוכר אין שם תחבורה, הילדים שלי גם אני מצרפת אותם לחוגים, כל מיני פעילויות, אני מסיעה אותם כל הזמן, אני צריכה להיות צמודה, זה אחת הבעיות שלי הבסיסיות.

<נג'אח אבו נאדי: גם אני אתמקד בתעסוקה של נשים.

<נג'אח אבו נאדי: אין מקומות עבודה לנשים בדואיות.

<נג'אח אבו נאדי: אני מקדמת את הנשים, אני מכינה אותן לעולם עבודה ואחר כך הן נשארות בבית.

<נג'אח אבו נאדי: אני מעבירה להן קורס עברית, קורס מחשבים, הכנה לעולם עבודה ואין מקומות עבודה אז הן נשארות בבית.

<נג'אח אבו נאדי: תודה.

עאידה תומא סלימאן: תודה.

עאידה תומא סלימאן: הודה אלנבארי.

<הודה אלנבארי: (אומרת דברים בשפה הערבית, תורגם סימולטנית בזמן הישיבה) הודה מגיעה מכפר תל ערד בלתי מוכר והיא תדבר על הכפר.

<הודה אלנבארי: אין לנו תחבורה, אין לנו קופת חולים ואין טיפת חלב.

<הודה אלנבארי: היא מדברת על החוויה שלה ועל הקושי לקחת את הילד שלה שהיה ממש בן כמה חודשים להגיע למרפאה בכסייפה או לערד ואז אם צריך הפניה אז צריך לנסוע ברכב עד שמגיעים בכלל לאחד היישובים המוכרים.

<הודה אלנבארי: 25 שנים אחורה וזה אותו מצב שאנחנו חיים אותו היום, שום דבר לא השתנה.

<הודה אלנבארי: שום שירותים, שום תחבורה.

<הודה אלנבארי: האוטובוס העובר על הציר ולא עוצר.

<הודה אלנבארי: הם ניסו לפנות גם לריאן, גם למועצה האזורית כדי שתעזור להן, אף אחד לא עזר.

<הודה אלנבארי: הן עשו קבוצת נשים מאבק כדי לפתוח משפחתון והיו צריכות פשוט לצאת, ללמוד נהיגה בכוחות עצמן והכל במאבק.

<הודה אלנבארי: הן פנו לריאן כדי לקבל עזרה, הכוונה, שום דבר, אין שום מענה.

<הודה אלנבארי: גם כשפונים למועצה האזורית אל קאסום גם משם אתם לא מוכרים, לא שייכים, אין לכם תקציבים, אין שום מענה.

<הודה אלנבארי: גם בבחירות האחרונות הם לא היו חלק מזה של המועצות האזוריות ש- - -

עאידה תומא סלימאן: איך אתם מנגישים את השירותי בריאות להם, אדוני, ד"ר?

<קריאה: עכשיו מסרבים, דרך אגב, לתת אישור להקים את המרפאה בסמוך לבית הספר, יש מהלך כזה - - -

<קריאה: למה?

חנין זועבי: נכון שסגרו - - -

עאידה תומא סלימאן: אני שאלתי שאלה מאוד פשוטה.

עאידה תומא סלימאן: 2500 בני אדם, איך אתם מנגישים את שירותי הבריאות להם?

עאידה תומא סלימאן: מאיפה הם מקבלים שירותי בריאות, מה עושה משרד הבריאות?

עאידה תומא סלימאן: אני מבינה שאין מרפאה, אני מבינה שאין שירותי בריאות בתוך המקום הזה, איך אתם מנגישים את זה?

<עמנואל כץ: אני עוד פעם חוזר על מה שאני אמרתי.

<עמנואל כץ: אני 35 שנה בנגב ומכיר את האוכלוסייה ומכיר מה שקורה שם.

<עמנואל כץ: לקופות החולים יש את האחריות על שירותים של רפואה קורטיבית וטיפות החלב הן על פי ההגדרה מופעלות על ידי משרד הבריאות.

<עמנואל כץ: חלק מהשירותים אתם מקבלים את זה באזור, גם בערד וגם בכסייפה וגם- - -

<קריאה: ביישובים הסמוכים.

<עמנואל כץ: כן, כן, ביישובים הסמוכים.

<עמנואל כץ: זה מאוד מאוד קשה - - -

<הודה אלנבארי: אבל אין לנו, בתל ערד ביישוב אין.

<עמנואל כץ: יש, אם אתם מגיעים לשם יש בעצם, בתוך היישוב אין.

<הודה אלנבארי: איפה, אין בכלל.

עאידה תומא סלימאן: לא, אבל אני רוצה להבין.

עאידה תומא סלימאן: 2500, יש שם אמהות, יש שם תינוקות, רוב הנשים אין להן אוטו.

עאידה תומא סלימאן: אם למשפחה יש אוטו אז בדרך כלל הבן זוג לוקח אותו בדרכו לעבודה כי הוא צריך לעבוד והבנו את הסיפור של התחבורה הציבורית.

עאידה תומא סלימאן: זאת הדרך שלו לצאת לעבודה להביא פרנסה הבייתה.

עאידה תומא סלימאן: איך מצפה משרד הבריאות מנשים שיושבות במקום מסוים בלי תחבורה ציבורית להגיע עם התינוק למרפאה הבאה שהיא נמצאת במרחק של אני לא יודעת כמה - - -

<קריאה: חצי שעה נסיעה ברכב.

עאידה תומא סלימאן: חצי שעה.

עאידה תומא סלימאן: ומדברים על הנגשת שירותי בריאות.

<עמנואל כץ: אבל אם אני שואל האם הילדים שלה - - - כמה ילדים יש לך?

<הודה אלנבארי: יש לי עשרה.

<עמנואל כץ: קיבלו חיסונים?

<הודה אלנבארי: כן בטח.

<עמנואל כץ: אוקיי.

<עמנואל כץ: 97% מהילדים בנגב מקבלים חיסונים ומקבלים את זה בתחנות אם וילד של משרד הבריאות.

<עמנואל כץ: זאת אומרת שהיא מגיעה לתחנת אם וילד של טיפת החלב לקבל את החיסונים ולקבל - - -

עאידה תומא סלימאן: סליחה, סליחה, זה שהיא מבינה את הצורך בלתת את החיסונים לילדים שלה ודואגת לעשות את מסע הקשיים הזה כדי להגיע לטיפת חלב, אם וילד, ולתת את החיסון זה לא פוטר את המדינה מהאחריות שלה להנגיש את השירות.

סעיד אלחרומי: מדובר ב-30 קילומטר בשביל להגיע לעשות את החיסון.

<קריאה: לא מגיעים, גם נשים לא מגיעות למעקב, כן לא מגיעות למעקב.

עאידה תומא סלימאן: תודה רבה.

עאידה תומא סלימאן: סארה אבו סיאם, מתאמת בריאות עיריית רהט, בבקשה.

<סארה אבו סיאם: אני מברכת מאוד את הוועדה שמתייחסת לבריאות ולנשים.

<סארה אבו סיאם: לגבי תכנית חומש שאנחנו שומעים אבל עדיין לא מרגישים בזה, בחלק לא בהכל.

<סארה אבו סיאם: רציתי לדבר בכללי.

<סארה אבו סיאם: קידום בריאות בנגב באוכלוסייה הבדואית לא קיים.

<סארה אבו סיאם: אם יש קידום בריאות, בואי נגיד, אני עובדת ברשות המקומית חצי משרה בלי תקציב.

<סארה אבו סיאם: פשוט חוסר.

<סארה אבו סיאם: יש לנו את הכוח להכשיר מדריכים או מדריכות אבל אין את התקציב להחזיק אותן, בזה יש צורך.

<סארה אבו סיאם: כי מבחינה בריאותית, סכרת, רהט מספר אחת.

<סארה אבו סיאם: את התאונות בית, תמותת ילדים, מספר אחת ברהט.

<סארה אבו סיאם: למרות שיש תכניות, יש ארגונים שמתלבשים על זה ולוקחים את התקציבים, לא מבצעים את הדברים האלה.

<סארה אבו סיאם: פשוט רק מקבלים את הנתונים שלנו ומגייסים כספים על חשבון גם ילדים שלנו ולא קיים בפועל פשוט כי אין את העדכון השוטף עם הרשות המקומית.

<סארה אבו סיאם: יש חלק ואחריות לרשות המקומית שגם צריך תקציבים ודרך הרשות המקומית להעסיק עוד אנשים ולקדם את הדברים.

<סארה אבו סיאם: קידום בריאות, חינוך ובריאות בתוך מוסדות חינוך המון בעיות, גם לגבי עישון וגם לגבי נרגילה.

<סארה אבו סיאם: וגם את החינוך, אפילו בתיכון הבנות לא יודעות על הגוף שלהן, על ה- - - והריון, פשוט מי שמתחתנת לא יודעת מה היא תעשה אם תיכנס להריון וזו בעיה רצינית.

<סארה אבו סיאם: גם אנחנו רוצים רכז בתיכון, רכז במוסדות חינוך, רכז ב- - - יש התייחסות למשרד החינוך אבל אין פשוט אין איש מקצועי שמתערב בזה כי אני לא יודעת מה לעשות עם זה.

<סארה אבו סיאם: בצפון, במקומות אחרים יש התייחסות לזה, יש תקציבים, אבל בדרום אני מבקשת ומבררת איפה הקידום בריאות, איפה החלטות, איפה משרד ראש הממשלה, איפה אחריות משרד הבריאות, משרד פיתוח הנגב והגליל, אף אחד לא מתייחס לזה, בכלל.

<סארה אבו סיאם: העניין של בריאות בנגב אף אחד לא מתייחס לזה ואם מישהו מתייחס, בא לי מישהו מתל אביב, עמותה, ארגון, לא נוגע לדבר שהוא פשוט מתלבש על זה אם אנחנו מבקשים את זה.

<סארה אבו סיאם: יש בעיה רצינית, אני פשוט בתחום הזה עשר שנים, אין פתרון לזה - - - ברשות המקומית מה יכול לתת, אין התייחסות למשרדי ממשלה.

<סארה אבו סיאם: היא נותנת את החלק שלה, חצי משרה וכמה דברים.

ג'מעה אזברגה: לא עזבי החצי משרה, אני מדבר על הקידום בריאות.

<סארה אבו סיאם: - - - בנושא הזה- - -

<עמנואל כץ: - - - הייתה משרה מלאה והיא ירדה לחצי משרה - - -

עאידה תומא סלימאן: תודה סארה.

עאידה תומא סלימאן: אם יש משהו ספציפי, אני הבנתי את הצרכים שאת מדברת עליהם, יש לך עוד משהו ספציפי להגיד?

<סארה אבו סיאם: קידום בריאות בנגב לאוכלוסייה הבדואית, אין התייחסות - - -

עאידה תומא סלימאן: הבנתי את זה.

עאידה תומא סלימאן: אנחנו מקדמים את הדיון קודם כל, אני מבינה שוב שאיפה שניגע יש בעיות אבל עכשיו אנחנו מדברים על קידום תעסוקה ומה משרד הבריאות יכול לעשות לקדם תעסוקת נשים אבל באותה הזדמנות לדחוף את הנושא של הבריאות.

עאידה תומא סלימאן: תודה.

עאידה תומא סלימאן: תני לי לתת לחברת הכנסת זועבי לפני שהיא עוזבת לעוד ועדה ואז נתייחס.

חנין זועבי: אני אתייחס למשרד החקלאות ומשרד הבריאות.

חנין זועבי: משרד החקלאות הוא הצליח והצליח בגדול באמת לחסל את כל התחום הזה של עבודה חקלאית עם נשים ערביות.

חנין זועבי: יש הצלחה, אם שאלת אותו האם הצלחנו או לא, הצלחה אדירה, חיסול שטחי מרעה, חיסול עבודה בחקלאות שזו הייתה התעסוקה הכי עיקרית.

חנין זועבי: היישוב האחרון שאת יכולה לתאר אותו כיישוב כפרי, ביר א-דאש, תשאלי כמה דונמים מוכנים לתת, לתת, זה אדמה שלהם, אבל זה על הסיכון של המדינה שהפקיעה ואומרת זה הכל לי, כמה דונמים יש למשפחה בדיר א-דאש, ממוצע של חצי דונם.

חנין זועבי: כמה ליישובים היהודים?

חנין זועבי: לא נדבר על חוות בודדים, אז תדמייני עאידה שיש חוות בודדים לאנשים הפלשתינאים ואת פתרת 70% מבעיית התעסוקה.

חנין זועבי: לא להפקיע אדמות, לא להפקיע שטחי מרעה- - -

עאידה תומא סלימאן: בדרך כלל זה לא מתנגד עם התרבות שלנו.

חנין זועבי: לפעמים אתם לא צריכים לעשות כלום, אל תעשו כלום, תרפו מהן, תתרחקו מהנשים הערביות ומהאוכלוסייה הפלשתינית בנגב.

חנין זועבי: אל תתקרבו לבתים שלהן, לאדמות שלהן וככה אנחנו נפתור 70% מבעיית התעסוקה, חקלאות הייתה התעסוקה לפני 60 שנה והמדינה, משרד החקלאות, המשרד שדווקא המדינה שמה אותו אחראי הוא המשרד הכי דכאני שהכי הורס בצורה מגמתית, הורס את מרקם החיים, הורס את אפשרות החיים.

חנין זועבי: אז אם משרד החקלאות צריך להגיש לך דוח, עאידה, לפני שהוא מדבר על כל הדיבורים הבלה בלה בלה שהם דיברו עליהם שאף אישה לא קונה פה, שיגיד לך כמה הפקיעו, האם הם נותנים בחזרה את האדמות שהם הפקיעו.

חנין זועבי: הגמל שהרג לפני חודש, כן, זה בגלל שצמצמו שטחי מרעה.

חנין זועבי: אז הגמלים בורחים ואז אנחנו לא יכולות להתעסק לא במרעה ולא בחקלאות.

חנין זועבי: אז ביר א-דאש יכולה, ועוד יישובים אחרים, יכולים לפתח תכנית חקלאית שאולי תתקרב, קצת תתקרב, ליישובים החקלאים היהודיים ביחס לבריאות.

עאידה תומא סלימאן: זה היה משפט ארוך מאוד חנין.

חנין זועבי: הגישה מקוממת.

חנין זועבי: הוא אומר לך, אוקיי, הם הגיעו.

חנין זועבי: אז אני לא חייב, אין זכות של הנגשה, הם יכולים ללכת 30 קילומטר הנשים, אני יכול לסגור טיפת חלב, סגרו, אתם אמרתם לי עכשיו שסגרו את טיפת חלב בלקיה.

חנין זועבי: אז תגידי לו, הנגשה ו- - -

עאידה תומא סלימאן: תגידי לו את.

חנין זועבי: לא, לא, לא, כי את היושבת ראש - - - כי עכשיו הוא נותן לך דוח על הכשרה.

חנין זועבי: מה עם השמה.

חנין זועבי: הם נותנים עדיפות - - -

עאידה תומא סלימאן: היא אמרה שכולן עובדות, היא אומרת שכולן עובדות ואני מאמינה כי יש מחסור.

עאידה תומא סלימאן: אבל בכל זאת, אוקיי, בואו נסיים.

עאידה תומא סלימאן: כן, שמוליק.

<שמואל דוד: שתי הערות מהירות לעניין הבריאות אחרי שקצת התעניינתי בתכנית המתוכננת של משרד הבריאות אני נרמז שהתכנית טובה אבל יש לה היבטים שלא מסתדרים.

<שמואל דוד: היבט אחד מאוד פשוט: מצד אחד אנחנו שומעים שמכשירים 150 אחיות, מצד שני אנחנו שומעים ש-15 תקנים לא מצליחים למלא כבר שנים.

<שמואל דוד: זה כבר הגיע לבג"ץ והמשרד התחייב לתכנית לשדרוג ולסיוע ולהגדלת התגמולים לאחיות האלה וניסים ונפלאות התרחשו ואיכשהו משרד הבריאות, 15 תקנים, 10 שנים, לא יודע כמה, לא מצליח לפתור את הבעיה.

<שמואל דוד: כל התכנית של משרד הבריאות לשנים הבאות יושבת על אותן 15 נשים שאינן ועל אותן 30 ומשהו נשים שישנן שכתפיהן רחבות אולי אבל אי אפשר להעמיד על הכתפיים האלה את כל הגידול הזה.

<שמואל דוד: זו סוגייה אחת.

<שמואל דוד: סוגייה שנייה שצריך לשים אותה על השולחן - בעיות קשות בנגב שלא נפתרות בגלל העובדה שכוח האדם הזה לא מגיע לשטח.

<שמואל דוד: למשל הסוגייה של מעקב הריון, 20% מהנשים הערביות בנגב לא מגיעות למעקב הריון.

<שמואל דוד: רבות מהן הן מה שנקרא נשים בהריון בסיכון שבגלל - -

עאידה תומא סלימאן: ובגלל זה גם תמותת התינוקות היא יותר גבוהה.

<שמואל דוד: - - בגלל סוכרת, תמותת תינוקות בגלל סיפורים אחרים, בעיות של סביבה שהיא לא בדיוק סטרילית.

<שמואל דוד: האחוז של הנשים שמגיעות להריון בסיכון הוא גבוה, הן הולכות לקופות החולים, הן פוגשות שם את הד"ר היהודי הגבר ולא את האישה שיש בטיפת חלב, הן נמנעות משם, הן מגיעות לטיפת חלב או שאין שירותים או שהשירותים לא נגישים תרבותית.

<שמואל דוד: הדברים האלה בלתי נסבלים וזה שמשרד הבריאות חוזר ומספר לנו על 15 תקנים שלא מצליחים לתת לדברים האלה מענה זה פשוט בלתי נסבל.

<עמנואל כץ: אני חושב שפשוט אין לך - - -

עאידה תומא סלימאן: לא, לא, לא, זה לא הולך בצורה כזו, סליחה.

<עמנואל כץ: לא יש דברים שצריך להיות מדוייק, הוא לא מדייק.

עאידה תומא סלימאן: אני חושבת שהוא מדוייק, הוא התייחס לנתונים שהראו פה.

<שמואל דוד: אז בוא תסביר לנו איך אתם פותרים את הבעיה.

<עמנואל כץ: הוא לא מדייק פשוט.

עאידה תומא סלימאן: בסדר.

עאידה תומא סלימאן: נתנו לכם זמן מספיק, הייתם יכולים לדייק ולא עשיתם את זה.

עאידה תומא סלימאן: יוסרא אלאעסם.

<יוסרא אלאעסם: אני מכפר לא מוכר שקוראים לו - - - אני עם חמשה ילדים, אחד עם מחלה - - - קרוב למושב נבטים, 8 ק"מ דרך הכביש הראשי לדימונה.

<יוסרא אלאעסם: אני אישה עם חמשה ילדים, אני מגדלת אותם לבד.

<יוסרא אלאעסם: אחד מהם עם מחלת CP.

<יוסרא אלאעסם: אני מאוד סובלת עם הילד הזה, אני סובלת מהכביש, אין דרך מסודרת בכלל.

<יוסרא אלאעסם: אם יש גשם ביום כזה לא יכלתי לקחת אותו למעון איפה שהוא צריך לקבל טיפול.

<יוסרא אלאעסם: אפילו יש לו תורים בסורוקה בהתפתחות הילד, לפעמים אני לא יכולה לקחת אותו, אני אישה שחיה לבד עם חמשה ילדים, בלי אוטו, בלי כלום.

<יוסרא אלאעסם: אין לנו קופת חולים, אין לנו טיפת חלב, אין לנו כלום, כלום, בכפר הזה אין לנו כלום.

<יוסרא אלאעסם: מים אין, חשמל אין.

<יוסרא אלאעסם: הילד אוכל גם דרך הבטן בצינור, דרך גם החשמל ואין לי חשמל.

<יוסרא אלאעסם: אם יש גשם אין לי חשמל בכלל.

<יוסרא אלאעסם: הילד הזה חולה, הוא לא יכול לאכול דרך הפה, אני חייבת לקחת אותו לבית חולים למיון, אם יש לי חשמל אני נשארת 10 ימים, 5 ימים במחלקה, כולם שם מכירים אותו.

<יוסרא אלאעסם: מגיעה אפילו בלי מחלה, רק בגלל החשמל אני - - - אי אפשר להאכיל אותו בלי חשמל.

<יוסרא אלאעסם: וגם סובלת מהדרך.

<יוסרא אלאעסם: הדרך מאוד מאוד קשה.

<יוסרא אלאעסם: גם העורכת דין אנסף בבית והיא ראתה את זה.

<יוסרא אלאעסם: היא אמרה לי, איך את מגיעה, איך את מסדרת את עצמך, עם הילד הזה, בית ספר.

<יוסרא אלאעסם: היום יש לי, אבל הבת שלי בי"ב היום צריכה לעשות מבחן בגרות ולא יכלה לצאת, אני דיברתי עם המנהל והתחננתי אליו, הוא אמר לי, אני לא יכול.

<יוסרא אלאעסם: אחת המורות שלה בגלל שהיא אוהבת אותה ובגלל שהיא ילדה טובה בכיתה היא באה עד הבית עם האוטו שלה ולקחה אותה.

<יוסרא אלאעסם: ואני מאוד סובלת עם הילד החולה הזה וגם ביקשתי לפני שנה ממשרד הבריאות כסא למקלחת ולא אישרו לי את זה וילד חולה 100% והוא מטופל בסורוקה וכל הרופאים שם בהתפתחות הילד, האורתופדים כולם מכירים אותו, כולם.

<יוסרא אלאעסם: אני ביקשתי וכתבתי כל מיני מכתבים והבאתי מבית ספר מכתב בקשר לכסא של המקלחת, קשה לי להרים אותו.

<יוסרא אלאעסם: אפילו מים אין לי בבית.

<יוסרא אלאעסם: קשה לי לחיות עם ילד כזה.

עאידה תומא סלימאן: קשה לי מאוד, קשה לי מאוד כי תשמעו, אני התעצבנתי בהתחלה ואני חושבת שמגיע לנו להתעצבן.

עאידה תומא סלימאן: ואני חושבת שמשרדי הממשלה צריכים להתבייש שהם לא נותנים תשובות לאזרחים שקיימים בתוך המדינה בשנת 2018 ומדברים על מצבים כאלה.

עאידה תומא סלימאן: זה לא יתכן הזילות הזו.

עאידה תומא סלימאן: אני בבוקר הייתי בדיון מאוד סוער, ובצדק, על נושא גירוש מבקשי המקלט.

עאידה תומא סלימאן: אבל דיון כזה עובר בשקט, אף אחד מכל הבית הזה חוץ מחברי הכנסת שבאמת אכפת להם וחברי הכנסת הערבים במקרה הזה שהגיעו לדיון הזה.

עאידה תומא סלימאן: ואנחנו שומעים סיפורים שהם לא פחות זוועתיים, לא פחות זוועתיים מכל הנושא של גירוש.

עאידה תומא סלימאן: אלה אנשים שחיים במדינה שלהם, הם אזרחים במדינה הזו ויש אחריות למדינה ויש אחריות למשרדי הממשלה ואל תגידו לי אין תשתיות.

עאידה תומא סלימאן: המדינה עבדה שלא יהיה תשתיות ואז אפשר לפטור את עצמה מתחבורה ציבורית ואז אפשר לפטור את עצמה מהנגשת שירותי בריאות.

עאידה תומא סלימאן: ואז באים ומספרים לי, בקושי אני מוציאה איזשהי תכנית, מגרדת בשיחה הזו.

עאידה תומא סלימאן: שעתיים אנחנו יושבים פה, בקושי גירדתי איזשהי תכנית ואני לא אעבור על זה בשקט.

<יוסרא אלאעסם: אני גם דיברתי על עצמי בהתחלה וגם צריכה לדבר על הנשים שגרו אצלי.

<יוסרא אלאעסם: ביקשו ממני לדבר היום על זה.

<יוסרא אלאעסם: יש ילדים שלא קיבלו חיסון אחד.

<יוסרא אלאעסם: יש לנו מעל 1000 איש, אפילו יותר, אני לא יודעת בדיוק, אפילו יותר, שלא מקבלים חיסונים שם והם באמת ביקשו ממני לדבר על זה.

<יוסרא אלאעסם: אני הגעתי לפה ואני אדבר גם על אנשים אחרים ולא רק על עצמי.

עאידה תומא סלימאן: תודה.

עאידה תומא סלימאן: ה-1000 ילדים האלה שלא קיבלו חיסונים, במדינה מתוקנת, המדינה צריכה לעשות חשבון כמה יעלו לה אחר כך אם יחלו, אם יהיו עם תחלואה מסוימת.

עאידה תומא סלימאן: אבל כנראה אפילו אם יהיו עם תחלואה הם לא יעלו למדינה הרבה, זה יכול להיות כך, גם כן, בגלל זה לא אכפת.

עאידה תומא סלימאן: ד"ר יונתן אייל, חוקר מגו'ינט ברוקדייל, בבקשה.

<יונתן אייל: אני רק רציתי להוסיף, להעיר איזה הערה כללית לגבי התפיסה של האופן שבו התכנית אמורה להשפיע.

<יונתן אייל: תכנית 3708 בכלל אמורה להשפיע על נושא התעסוקה שחייבים להבחין בשני סוגים בסיסיים של פעילויות.

<יונתן אייל: אחד זה פעילויות שנועדות באופן ישיר, הייתי אומר ראשוני, להעלות שיעורי תעסוקה כמו תכניות של הכשרה מקצועית, נושא של סבסוד משרות שאלו דברים שבדרך כלל יותר עוסק בהם משרד הכלכלה.

<יונתן אייל: לבין מה שמוגדר כתשתיות לתעסוקה שאלו הן פעילויות שאמורות להעלות את שיעור התעסוקה לטווח ארוך.

<יונתן אייל: דרך אגב, הן גם מוגדרות ככה בהחלטה, זה חשוב, אם מסתכלים בהחלטה אז פשוט מוגדר, העלאת ההשכלה לתעסוקה.

<יונתן אייל: התחבורה מוגדרת שם כתשתית לתעסוקה.

<יונתן אייל: ומכאן נגזר שעל פניו קשה באופן ישיר לבוא ולהגיד עשינו ככה וככה אז קיבלנו כך וכך אחוז הגידול באחוז הנשים המועסקות באופן ישיר ממה שעשינו.

<יונתן אייל: מה עוד שהרבה מאוד אמצעים ופעילויות משפיעות על אותה תוצאה כך שמצד באמת אפשר לראות שעל פני זמן, נניח, בעשר שנים, אפשר לראות שחל גידול משמעותי בתעסוקה של הנשים הבדואיות אם מסתמכים על סקרי כוח אדם שזה בעצם הנתון של הלמ"ס שזה המקור שממנו חיים כולם, שמתייחס דרך אגב רק ליישובים המוכרים.

חנין זועבי: מה התפקיד של ג'וינט פה?

<יונתן אייל: אני ממכון ברוקדיל אנחנו ערכנו את מחקר הערכה של התכנית.

עאידה תומא סלימאן: חוקרים פשוט.

<יונתן אייל: אנחנו חוקרים.

<יונתן אייל: אני מצטער על המעבר אבל זה הזמן שלי אז אני אגיד את זה.

<יונתן אייל: ולכן אני רק אומר בתוך איזשהי תפיסה כללית שצריך להיות זהירים כשמדברים על השפעה ישירה, לדוגמה של תחבורה על תעסוקה, אז אפשר לראות לדוגמה כשעלה שיעורי התחבורה הגיעו לספיר, הגיעו למקומות אחרים, אז אתה יכול לראות שעלה באופן דרמטי שיעור הנשים הבדואיות שלומדות.

<יונתן אייל: אנחנו יודעים שככל שעולה ההשכלה עולה שיעור התעסוקה.

<יונתן אייל: זה נכון במיוחד בקרב הנשים הבדואיות.

<יונתן אייל: אבל לבוא ולהגיד רבותיי, עוד אוטובוס יעלה את שיעור התעסוקה בכך וכך בעוד חמש שנים זה יותר קשה.

עאידה תומא סלימאן: אף אחד לא אמר שאנחנו רוצים שיעריכו כמה אוטובוס יעלה את אחוז התעסוקה.

עאידה תומא סלימאן: אבל כאשר מתכננים לרשת או כאשר יש חלק למשרד מסוים בעידוד תעסוקה ובבניית תשתית לעידוד תעסוקה המשרד גם צריך לבוא עם ראייה, שהיא תעסוקת נשים במיוחד, עם ראייה איך פותר את הבעיות ואת החסמים שעומדים בפני נשים בחלק של התחבורה.

עאידה תומא סלימאן: ואם אין את הראייה הזו מהתחלה ויורים לכל כיוון ובלי תכנון אז אי אפשר להבטיח שתהיה תוצאה מתאימה.

עאידה תומא סלימאן: זאת הייתה הכוונה מהשאלות.

עאידה תומא סלימאן: אני רוצה להתייחס קודם כל לדברים - - - אני אפנה למשרד התחבורה עם כל השאלות שעלו בעניין כפרים בצורה ספציפית בעניין התחבורה ואני אבקש תשובות מהם.

עאידה תומא סלימאן: אני חושבת שהעדויות שאנחנו שמענו היום אמורות להחזיר את המשרדים לפרופורציה הנכונה ואמורות שוב להזכיר לכולם שכאשר יושבים מאחורי שולחן ומתכננים צריך לחשוב קודם כל על האזרחים והאזרחיות שאנחנו אמורים לשרת אותם ולתת להם את המענה לצרכים שלהם, ולזכור גם את הסיפור של יוסרא וגם את הסיפור של כל אישה שלא מצליחה לקבל את השירות הבריאותי ולא את שירותי התעסוקה ולא שום שירות בסיסי, והיא בסופו של דבר אזרחית במדינה הזאת.

עאידה תומא סלימאן: בלתי מתקבל על הדעת, ואני פה מדברת עם משרד התחבורה, להגיע לדיון כזה עם אמירות כלליות.

עאידה תומא סלימאן: מבחינתי תגידו אין תכנית זה עדיף לי מאמירות כלליות שאין בהן תוכן של מה התכנית.

עאידה תומא סלימאן: אמרתם שהצגתם תכנית, למה לא מביאים אותה לפה?

עאידה תומא סלימאן: אני ארצה לקבל לידיים שלי את התכנית שצירפתם לצוותים המשותפים עם משרד החקלאות כפי שאמרתם עם ראייה בדיוק איך זה תורם לתעסוקת נשים.

עאידה תומא סלימאן: ואם לא תצליחו לכתוב לי איך זה מעודד תעסוקת נשים אז כנראה אתם לא דאגתם לזה מהתחלה.

עאידה תומא סלימאן: אני רוצה לראות את זה כתוב טוב מאוד איך התכנית שהגשתם תתרום לתעסוקת נשים ערביות בנגב.

עאידה תומא סלימאן: אותו דבר עם משרד הבריאות, אני רוצה לקבל את התכנית שלכם.

עאידה תומא סלימאן: ואני מצטערת, כאשר אומרים ש-15 שנים תקנים לא מאויישים כבר מעל ל-10 שנים, והיו לכם כספים כדי לעודד תעסוקת נשים, היה אפשר להשקיע אותם ולהדריך ולהכשיר נשים כדי שימלאו את התפקידים האלה ואז אנחנו נקבל שתי תוצאות טובות, גם ננגיש את השירותי בריאות וגם תהיה תעסוקה לנשים ערביות בדואיות בנגב.

עאידה תומא סלימאן: זה בלתי נסלח, זה חטא שהוא בלתי נסלח שצריך אחרי 10 שנים לבדוק למה זה קרה ולמה זה לא נמצא בתכנית כבר.

עאידה תומא סלימאן: דבר נוסף, במשרד הבריאות יש תכניות בעניין בריאות הציבור.

עאידה תומא סלימאן: אני דיברתי על זה ודיברתי על זה עם הדרגים הגבוהים במשרד.

עאידה תומא סלימאן: יש מה שנקרא מגשרים להנגשת שירות מסוים, יש מדריכים ומדריכות, יש חונכות סומכות שאפשר שילוו נשים בהריון, שיהיו לצידן, שידריכו אותן איך אפשר באמת להגיע ל- - - וזה נכון, זה הדרכות שהן יכולות להיות לא אקדמאיות.

עאידה תומא סלימאן: אותו רעיון נתתי למשרד הרווחה בעניין שירותים חברתיים.

עאידה תומא סלימאן: אבל זה לא מספיק, ותקציבים אומרים לי שיש והבנתי שהוסיפו תקציבים.

עאידה תומא סלימאן: אז מה הבעיה לפתוח עוד תכניות?

עאידה תומא סלימאן: מה הבעיה לא להסתפק ב-100 נשים בשנה?

עאידה תומא סלימאן: למה לא מכניסים לבתי הספר מדריכים ומדריכות בענייני בריאות?

עאידה תומא סלימאן: למה לא נותנים תקנים למועצות מקומיות כדי להעסיק רכזי בריאות קהילתית או ציבורית?

עאידה תומא סלימאן: למה?

עאידה תומא סלימאן: האם זה קיים בתכנית?

עאידה תומא סלימאן: אם זה קיים בתכנית שלכם לחמש השנים הבאות שאני הבנתי שהצגתם אותה באיחור של שנה.

עאידה תומא סלימאן: כי אני מבינה, תכנית חומש זה לא להתחיל לתכנן, אני מבינה תכנית חומש זה להתחיל לבצע והתכנית צריכה להיות מוכנה.

עאידה תומא סלימאן: עכשיו אנחנו ב-2018, התכנית מתחילה ב-2017, 2017 ניצלתם אותה לתכנון אני רוצה לראות את התכנית.

עאידה תומא סלימאן: לראות את התכנית עם יעדים ברורים: כמה קורסים, מי יהיה אחראי על הביצוע, מה מוקצה מתקציבים - - -

חנין זועבי: ולשנות את הקונספט.

חנין זועבי: הקונספט הוא לא רק להתמקד בהכשרה אלא ביצירת מקומות עבודה.

עאידה תומא סלימאן: אבל הבעיה שאומרים לך שיש 15 תקנים לא מאויישים.

חנין זועבי: כן, זה במקרה זה - - -

עאידה תומא סלימאן: נכון, אבל - - -

חנין זועבי: יותר להכשיר מאשר למצוא מקומות עבודה וזה - - -

עאידה תומא סלימאן: בגלל זה אני אמרתי שאני רוצה גם לדעת האם יש בתכנית הקצאות לתקנים בבתי ספר, ברשויות מקומיות בענייני בריאות.

עאידה תומא סלימאן: האם יש תקנים או תקציבים כדי לעודד תכניות כמו שאני אמרתי, סומכות, מדריכי בריאות ציבור, מגשרים, מגשרות, מה שתקראו לזה.

עאידה תומא סלימאן: ואני ארצה את התכנית המפורטת.

עאידה תומא סלימאן: ואם אתם כבר יש לכם את התכנית אז להיום, לשלוח את זה במייל היום.

עאידה תומא סלימאן: אמרתם לי שהצגתם כבר, תשלחו במייל, זה לחיצת כפתור.

עאידה תומא סלימאן: עם התקציב, אני רוצה לראות גם תקציבים.

עאידה תומא סלימאן: יוסרא, אני ארצה אחר כך לשמוע ממך כי אני רוצה לעקוב אחרי המקרה הספציפי של הילד מול משרד הבריאות.

עאידה תומא סלימאן: זה לא מתקבל על הדעת.

עאידה תומא סלימאן: אני ארצה לעמוד מקרוב על מה אתם עושים במקרה הספציפי אבל אם יש עוד מקרים חמורים כאלה שאתם יודעים עליהם תפנו.

עאידה תומא סלימאן: ואני רוצה לראות פתרון לבעיות האלה.

עאידה תומא סלימאן: אבל אני רוצה להגיד דבר אחרון.

עאידה תומא סלימאן: לישיבה הבאה אנחנו נרצה שהמשרדים יגיעו יותר מוכנים כולל משרד החקלאות.

עאידה תומא סלימאן: ומשרד החקלאות, ברגע שאתם האחראים על התכנית ואם נציג של המשרד לא יספק את התשובות אני אצפה מכם להגיד, בתכנית שאנחנו פיתחנו החלק של המשרד הוא כך וכך וכך.

עאידה תומא סלימאן: אחרת אני אבין שאתם לא כל כך מתמצאים בתכנית שאתם עשיתם.

עאידה תומא סלימאן: תודה לכולם.